Hamalau saio izango ditu Bertsolari Txapelketa Nagusiak, Getxon hasi eta Iruñean bukatuta

Bost urteko itxaronaldia izan da pandemiaren ondorioz, baina Bertsolari Txapelketa Nagusia irailaren 24an hasiko da. Sarrerak bihar, ekainak 23, jarriko dituzte salgai 09:00etatik aurrera.

Getxon, Arrasaten, Gotaine-Irabarnen, Gasteizen, Donostian, Lizarran, Elizondon, Donibane Garazin, Irunen, Durangon, Amurrion, Baionan, Bilbon eta Iruñean izango dira 2022ko Bertsolari Txapelketa Nagusiko saioak, 14 guztira, irailaren 24tik abenduaren 18ra.

Gaur aurkeztu dute Txapelketa Bilbon, Euskaltzaindiak hiri horretako Plaza Barrian duen egoitzan.

Lehen fasean, sei saio izango dira, bi saio jokatuko dira astebururo, eta zazpi finalaurreko izango dira jarraian, saio bat larunbatero. Azkenik, abenduaren 18an, finala izango da Iruñean, Nafarroa Arenan.

Sarrerak bihar, ekainak 23, jarriko dituzte salgai, www.bertsosarrerak.eus atarian, 09:00etatik aurrera. Gainera, Nafarroako Bertsozale Elkartearen egoitzan, finalerako sarrerak saltzeko leihatila zerbitzua eskainiko dute, 10:00-14:00 eta 16:00-18:00 bitarte, ekainaren 23tik 30era, asteburuan izan ezik".

Lehen faseko sarreren salneurria 12 eurokoa izango da; finalaurrekoetakoena, 17 eurokoa eta finalekoena, 42 eurokoa.

42 bertsolarik hartuko dute parte guztira, 14 gai-jartzailerekin eta 21 epailerekin batera lanean. Lehenengo fasean, 36 bertsolari izango dira, 2 Arabatik, 10 Bizkaitik, 16 Gipuzkoatik, 5 Nafarroatik eta 3 Xilabatik sailkatuak. Aurreko edizioko finalistak finalaurrekoan sartuko dira, eta txapeldunak, Maialen Lujanbiok, finalean kantatuko du.

2017ko finalean izan ziren Aitor Sarriegik eta Igor Elortzak uko egin diote txapelketan kantatzeari, eta beraien ordez ez da inor sartuko, baina Beñat Lizaso, Etxahun Lekue, Jokin Uranga, Jon Maia eta Odei Barrosoren ordez (horiek ere uko egin diote Txapelketan zegokien tokiari), Beñat Iguaranek, Haritz Mujikak, Imanol Uriak, Maialen Akizuk eta Patxi Iriartek kantatuko dute.

Gorka Pagonabarraga (Durango, 2000) izango da parte-hartzaile gazteena, eta zaharrenak Aitor Mendiluze (Andoain, 1975) eta Unai Agirre (Hernani, 1975). Hamabost bertsolari lehenengoz jardungo dira Txapelketa Nagusian; Mendiluzek eta Maialen Lujanbio txapeldunak, ostera, zazpigarrena izango dute.

EITBn, "Hitzetik Hortzera" eta "Hitza Jolas" saioek Txapelketan gertatzen denaren berri emango dute, eta finalaurreko guztiak zuzenean emitituko dira ETB4n eta eitb.eus-en.


Askotariko botilak eta plastikoak atera dituzte Elgetan, Bigarren errekatik

Zikin pila atera dute elgetarrek Bigarren erreka ingurutik. 30 bat lagun elkartu dira Elgetan Bigarren erreka auzolanean garbitzeko.

Oinez egin dute Bigarren errekarainoko bidea plazatik, eta behin bertan eskularruak jantzi eta lanean hasi dira. Askotariko botilak eta plastikoak atera dituzte. Tartean fardelekin betetako poltsaz beteriko zaku handi bat, dozena bat errepideko seinale, ur-tutu bat, makina bat gurpil-estalki, pintura poteak, eta auto zati ugari tartean pieza bat matrikula eta guzti. Plastikoak zer nolako kaltea egiten duen ikusi dute bertaratutakoek; izan ere, zuhaitz batek plastikoz inguratuta zituen sustrai guztiak.


Zoriontasuna

Yolanda Larrañagak uztaileko Maxixatzen aldizkarirako idatzitako iritzi artikulua: Zoriontasuna.

Haurtxo bat besterik ez nintzen amona baserriko ganbaran batera eta bestera aurkitu nuenean, urtarrileko arrats ilun eta triste hartan. Bera konturatu gabe, minutu luzez hari begira egon nintzen. Ganbara zahar hartan zeuden kaxa, armairu eta kaxoi guztiak irekitzen eta ixten zebilen zoro baten moduan, irri izpirik gabe, bekain zimurretan. Azkenean, egonezinaren eta jakin nahiaren ondorioz, zera galdetu nion: "Amona, zertan zabiltza? Zer galdu zaizu?". Begietara begiratu zidan goxo, eta horrela erantzun zidan: "Laztana, zoriontasunaren bila nabil. Gazte nintzenean edozein lekuetan aurkitzen nuen, eta orain, zahartzaroan, kaxa eta kaxoi guztiak irekita ere ezin dut aurkitu. Hemen nonbait ezkutatua egon behar du".

Pena eta zer pentsatu ikaragarria eman zidaten hitz goxo, goibel eta benetako haiek. Zergatik galdu zuen amonak zoriontasuna? Adina ote du zoriontasunak? Gu ote gara zaintzen ez dugunak? Zoriontsu izateko gero eta gauza gehiago behar ditugu, beharbada?

Badaezpada ere, amonarena ez dakigun guri gertatu, saia gaitezen zoriontasun uneak ondo gordetzen, ez kaxa batean, bihotzean baizik. Agian horrela, bihotza bizirik dugun bitartean, zoriontasuna ere bizirik izango da gugan.


Ikasleok ere borrokaren lehen lerroan

Urte erabakigarria izan da aurtengoa Aiaraldean. Argi ikusi dugu borrokak merezi duela eta horretarako antolatzea eta borrokatzea beharrezkoak ditugula. Larrialdi egoerak agerian utzi ditu arlo ezberdinetako gabeziak eta guk aurre egin diegu. Hamaika izan badira jasotako zapalkuntzak, hamaika izan dira emandako erantzunak.

Nazkatuta gaude, kontrol sozialaz nazkatuta gaude, gazteak kriminalizatzeaz nazkatuta gaude, ikasleok pandemiak ekarri dituen ondorioak ordaindu behar izateaz nazkatuta gaude eta argi utzi izan dugu ez garela isilduko, ikasleon eskubideak defendatuko ditugula eta borrokatzen jarraituko dugula gure hitza erdigunean egon arte.

Horrez gain, ez dugu hezkuntza heteropatriarkalik onartuko eta neska* ikasleok dugun indarra ere gogor erakutsi dugu aurten. Argi daukagu ez dugula jantzi ezta diskurtso morerik nahi hezkuntza errotik aldatzen ez bada eta ez ditugula horiek nahi balore matxistak ikastetxeetan birproduzitzen jarraituko badira.

Ez diogu borrokatzeari utziko euskal eskola duin bat lortu arte. Izan ere, hezkuntza sistemak jaiegun arrotzak inposatzen dizkigu eta horren aurrean guk gure nortasuna defendatu dugu. Aiaraldeko eskola publikoaren aldeko apustua ere egin dugu, hezkuntza edonork izan beharko lukeen eskubidea baita.

Argi daukagu hezkuntza sistemak ez duela gure hitza entzun ohi eta horren aurrean saretzea besterik ez daukagu. Ikasleon eskubideak eta beharrak plazara daitezen antolatu eta borrokatu behar gara eta aurten agerian utzi dugu bagarela aurre egiteko gai.

Isilarazi nahi gaituzte, baita Aiaraldean ere, eta ikasleak zein beste hainbat eragile zigortuak izan gara. Horren aurrean, adierazpen askatasuna gogor defendatzea dagokigu gure hitza entzun dadin.

Bestetik, Aiaraldeko etorkizuna defendatu dugu kaleetan beste hainbat eragilerekin batera, ikasleona ere kolokan egon baita. Duintasunez erakutsi dugu zapalkuntzen aurrean ez garela makurtuko, lehen lerroan egongo garela eta garaipenera arte borrokatuko dugula, Aiaraldean ikasi, lan eta bizi nahi dugulako.

Urte esanguratsua izan da Aiaraldeko herritarrentzat. Eskualdearen nortasuna agerian geratu da, duintasunez eusti baitiogu gertatutako guztiari. Saretzea, antolatzea eta borrokatzea da garaipenerako bidea eta lehen argi bageneukan, orain askoz gehiago.

Borrokak benetan merezi duela ikusi dugu aurten, beraz, zapalkuntzen aurrean markurtu ordez, duintasunez eutsi. Harrotasunez esan dezakegu Aiaraldeak aurrera pausoa eman duela eta pauso horretan Aiaraldeko ikasleria martxan egon dela.

Ez gaitezen makurtu, jarrai dezagun martxan!


Landatxopek udal artxibora bisita gidatua egingo du

Landatxopek antolatuta, Udal Artxiboa ezagutzeko irteera egingo dute hilaren 10ean, 16:30ean. Iñigo Ramirez de Okariz historialariak gidatuko du bisita. Plazak mugatuak dira.

Hilaren 12an, berriz, gaztaina erre jana egingo dute, 18:30ean Landatxopen, eta azaroaren 15etik 18ra erretiratuendako karta txapelketa izango dute.


Aurrekontuen onarpena bermatuko duen akordioa lortu dute Gobernuak eta EH Bilduk

Hartara, 2022rako Nafarroako Aurrekontuen alde bozkatuko dute PSNk, Geroa Baik, EH Bilduk, Ahal Duguk eta Izquierda Ezkerrak, eta Navarra Suma izanen da kontrako botoa emanen duen bakarra.

Adostasun hori hainbat bilera eta elkarrizketaren ondoren iritsi da. Bilera eta elkarrizketa horietan aurrekontu-konpromisoen akordio berri bat lortzeko aukerak aztertu dituzte, honako ideia partekatuarekin: "Aurrekontuak une honetan onartzeak Nafarroako herritarren beharrei erantzun behar die, eta indartu egin behar da pertsonengan pentsatzeko konpromisoa, gastu-politika publikoak gauzatzeko helburu nagusi gisa", betiere Nafarroako Gobernuak ohar baten bidez azaldu duenez.

"Hurrengo ekitaldirako aurrekontu orokorren eta politika publikoen ardatz gisa markatutako lehentasunak islatzen ditu eta, Legegintzaldirako Programa Akordioaren helburuen barruan, joan den urriaren 27an egindako gobernu-bilkuran onartutako Nafarroako Aurrekontu Orokorren aurreproiektuan sartu diren ekarpenak eta gastu-proposamenak zehazten ditu" dokumentuak.

Gainera, lortutako akordioak "zerga-arloko aldeen arteko desadostasun batzuk" onartzen ditu, eta jarraipen-batzorde batek kontrolatuko du, betetzen ote diren jakiteko. Akordio horrek zerga-arloko konpromiso batzuk jasotzen ditu, onura fiskaletan, fiskalitate berdean edo pentsioetan eragina dutenak.

Era berean, larunbatean sinatutako testuak dio aurkezten diren zuzenketak "lehentasun sozialen arabera eta EH Bilduk Nafarroako Gobernuari aurkeztutako dokumentuetan egindako planteamenduen arabera" egingo direla, aurrekontuen negoziazioaren fasean.

Ildo horretan, akordioaren sinatzaileek konpromisoa hartu dute Nafarroako Gobernuko departamentuen lehentasun nagusietan konpromiso batzuk betetzeko. Foru Gobernuak adierazi du, besteak beste, udalen finantzaketarekiko konpromisoa, 18.000 eurotik beherako errentak dituzten familientzako 0-3 zikloaren doakotasuna lortzeko bidean aurrera egitea edo, osasunaren arloan, lehen mailako arretako psikologiako profesionalen plantilla indartzea.

Konpromiso horien ondorioz, EH Bilduk edozein talde parlamentariok aurkez litzakeen osoko zuzenketen aurka bozkatzeko konpromisoa hartu du, baita datorren urterako Nafarroako Aurrekontu Orokorren lege-proiektua eta 2022ko Neurri Fiskalen Legea onartzea ahalbidetzekoa ere.


Kopako finala irabazi berritan Imanol Alguacilek egindako adierazpenak

Ez du jende askok ikusi honako bideoa, baina merezi du, Imanol Alguacil Realeko entrenatzaile oriotarra bere familiaz eta herriaz mintzo delako, esker onez. Realaren Youtube kanalean aurkitu dugu bideo motz hau.

1.000 bisita ere ez ditu hona ekarri dugun bideoak, baina Espainiako Errege Kopa irabazi berritan egindako adierazpenak dira, eta bertan Imanol Alguacil Realeko entrenatzaile oriotarrak esker ona adierazten die zaleei, familiari eta Orioko herriari.


Nondik hautsi kristalezko sabaia?

Zientziaren ardatzean dantzan aritu gara bosgarren Hazka podkastean, eta horretarako luxuzko gonbidatua izan dugu gurean: Izaskun Zeberio Etxetxipia mediku eta ikertzailea. Hematologiako minbizian aditua da, transplantean eta linfoman, eta mediku jarduna ikerkuntzarekin uztartzen du tolosarrak; pribilegiatu sentitzen da horregatik, ikerkuntza hutsaren bidea urratzea «ez baita samurra, bereziki emakumeontzat».

Erabateko kontzientziarik ez badu ere, argi dauka amaren itzala izan duela ikerkuntzaren bidea hartzeko, eta baita etxeko bost anai-arrebek jaso zuten heziketa parekidea ere. Horrela, ama gazterik izan nahi zuela argi zuen bezalaxe, argi izan du beti, beharrezko duela bere garapen profesionalarekin jarraitzea: «Eta askotan izan naiz ama txar bezala epaitua, horregatik».

40 urterekin AEBetara bidaiatu zuten, berak eta familian, bi urtez ikerkuntza-zentro batean buru-belarri aritu zedin eta, handik bueltan egin zizkioten elkarrizketa bakar batean ere ez zioten ikerketaren emaitzei begirako galderarik egin: «Denak ziren familiari eta arlo pertsonalari begirakoak». Amatasun askeak erdigunean jarri nahiko lituzke, epairik gabeak, eta urte batzuk zaintzarako hartzeak ibilbide profesionalik ez penalizatzea nahiko luke.

Izan ere, emakumeen presentzia unibertsitatean eta goi-mailako ikasketetan asko hobetu den arren, kristalezko sabaiak hor jarraitzen du, eta «emakume oso gutxi heltzen dira ikerketako goi-karguetara». Zailtasunak zailtasun, pasioz eta grina sortzen dion bide horretan jarraituko du, gaur egun sendatzen dutena baino jende gehiago sendatzeko lanean.

Proposamenak

Gaurko gure proposamenetan, berriz, emakumeakzientzian.eus webgunea, Zientziaren izarrak, emakumeak itzaletik argira liburua, emakume zientzialarien protagonismo eta rola komunikabideetan aztertzen duen Maider Eizmendiren Jakin aldizkariko artikulua eta Junkal Altzugaraik sortutako Alooa (alooa.eu) ikerketa zientifikorako alu modelo berritzailea ekarri ditugu. Uhin ultramoreak zientzia eta teknologia podkastari ere egin diogu erreferentzia, begi-bistan ez dagoena azaleratzeko egiten duten ahaleginagatik.

Eta Eukene Larrarte zoriondu gabe ezin izan dugu saio hau itxi. Duela gutxi gonbidatu izandako txirrindulari tolosarrak bere ibilbideko emaitza onena eskuratu du berriki, pistako txirrindularitzan, scratch proban, Europako txapeldunorde izan baita. Bejondeizula!


Kaleko saltzaileentzat festa egunetarako aterpea egokitu du udalak

Perdillegi kaleko Karmelo Etxegarai Ikastolaren gimnasioan atondu dute lotarako lekua. Uztailaren 30etik abuztuaren 2ra bitartean 24 orduz izango da irekita eremua, eta han egoteko, lotarako eta dutxatzeko lekua izango dute saltzaileek.

Saninazioetan herrian izango diren kale saltzaileentzat aterpea egokitu du Azpeitiko Udalak, horiei festa egunetako egonaldia "errazteko" asmoz. 2019an egindako gisan, Perdillegi kaleko Karmelo Etxegarai Ikastolaren gimnasioan atondu dute lotarako lekua. Horrenbestez, uztailaren 30etik abuztuaren 2ra bitartean 24 orduz izango da irekita eremua, eta han egoteko, lotarako eta dutxatzeko lekua izango dute saltzaileek. Horiek txartel bat jasoko dute kalean lanean aritzeko eskaera egiten dutenean, eta txartel horrekin aterperako sarbidea izango dute; festa egunetan ere eskuratu ahalko dute txartela.


RAEren 150. urteurrena

RAEren 150. urteurrenaren harira, bi ikuskizun eskainiko ditu Topic-ek maiatzaren 19an eta 20an.

18:30. Maria Royo eta Ana Zamorarekin topaketa.

19:15. Maria Royoren Nise, un viaje de la Nao d'amores dokumentala.


Txokoaldeko udal-ekipamendu berriari buruzko bilera gaur

Txokoaldeko udal-ekipamendu berriaren lanak amaitzear dira. Horren harira, auzotarrekin bilera deitu du Usurbilgo Udalak. Apirilaren 27an asteartea, arratsaldeko 18:30ean, euriagatik elkarte aurreko plazan ez, Akerran baizik. Aztertuko diren gaiak: antolaketa eta irekiera.

Gogoan izan, 2019ko udazkenean zehar txokoaldearrek udal ordezkariekin batera, Hiritik At! kooperatibak bideratu zuen prozesuan, Akerra gaztetxe eta auzotarren bilgunea izatea erabaki zuten. Proiektua definitu zuten parte hartze saio haietan. Eraikineko espazioaren antolaketa eta erabileraz, funtzionamendu eta kudeaketaz erabakitzen aritu ziren txokoaldetarrak udal ordezkariekin eta aipatu kooperatibako kideekin batera hiru lan saioetan.

Auzotarren bilgunea

Birgaitu eta berritu egin zuen gerora Udalak eraikina. Orain arte bezala, aurrerantzean ere gaztetxe izaerari eutsiko dio guneak beheko solairuan. Goikoa aldiz, auzotarren bilgunea izango da, auzotarren erabilerarako. Sortzea erabaki duten auzo elkarteak kudeatuko du. Erabilera anitzeko gunea izango da, komun edota sukalde txiki batekin. Bi solairuak komunikatzeko eskilarak berritu eta igogailua izango ditu.

Aipatu moduan, Txokoaldeko udal-ekipamendu berriaren lanak amaitzear dituzten honetan, bilera dieu du Usurbilgo Udalak astearte honetarako, apirilak 27, arratsaldeko 18:00etan. Hitzordua elkarte aurreko plazan iragarria bazegoen ere, euriagatik Akerran egingo dela ohartarazi du Usurbilgo Udalak. "Antolaketa eta irekiera", hortxe gaurko hitzorduan ahotan hartuko dituzten gaiak.


Hizkuntza eskubideak bermatzeko protokoloa ezarri du Kontseiluak Uharten

Hizkuntza Eskubideak Bermatzeko Protokoloa oinarri izango duen hizkuntza politikak definituko dira proiektu pilotu diren Hendaia, Arrigorriaga eta Uharte udalerrietan. Bi helburu nagusi ditu: proiektuaren baliagarritasuna aztertzea, eta beste udal edo herriko etxe batzuetan aplikatzeko irizpideak ateratzea

Azken hilabeteetan egindako lanketa egikaritu da gaur goizean Hendaiako Herriko Etxeko Kontseiluaren Gelan: Euskalgintzaren Kontseiluak eta hiru lurralde ezberdinetan udalerri banak proiektu pilotu bat landuko dute hizkuntza politikak garatzeko. Hitzarmenaren sinadura-ekitaldian Paul Bilbao, Euskalgintzaren Kontseiluko idazkari nagusia, eta hiru udaletako ordezkariak bildu dira; hain zuzen, Kotte Ecenarro, Hendaiako Auzapeza, Maite Ibarra, Arrigorriagako Alkatea, eta Edorta Beltzunegi, Uharteko Alkateordea.

Hitzarmenaren jatorria

Hizkuntza Eskubideak Bermatzeko Protokoloa nazioarteko adituek eta Europako hogeita hamar hizkuntzakomunitatetik gorako gizarte eragileek osatutako dokumentua da. 2016an aurkeztu zen Donostian, eta esan bezala, Europa osoko hogeita hamar hizkuntza-komunitate baino gehiagoko 120 gizarte eragileren sostengua jaso zuen, bai eta Frantziako estatuko hizkuntza-komunitateetako eragileena ere. 2019ko azaroan Gasteizen eta 2020ko otsailean Baionan, Protokoloa oinarri, tokiko administrazioei egokitutako dokumentu bana aurkeztu zen. Dokumentu horietan herriko etxeek eta udalek hizkuntza-politika egokiak lantzeko neurriak jaso ziren. Hasieratik, proposamenak Euskal Herrian dagoen errealitate administratiboari egokitu nahi izan zitzaizkion. Hortik etorri ziren, beraz, Hizkuntza Eskubideak Bermatzeko Protokoloaren Udal Garapena eta Hizkuntza Eskubideak Bermatzeko Protokoloaren Garapena Herriko Etxeetan, Hego Euskal Herrirako eta Ipar Euskal Herrirako egokitzapenak hurrenez hurren.

Proiektu pilotuak

Kontseiluak aurkeztutako bi proposamen horien baliagarritasuna egiaztatzeko asmoz hiru herritan proiektu pilotuak jarri ditu martxan: Euskal Autonomi Erkidegoan, Nafarroan eta Ipar Euskal Herrian. Horrela, errealitate administratibo desberdinetan proiektuaren baliagarritasuna aztertzeaz gain, etorkizunari begira proiektua beste udal edo herriko etxeetan aplikatu ahal izateko irizpideak ateratzea da asmoa. Eta, nola ez, aldi berean, proiektu pilotua jorratuko den hiru herrietan hizkuntza-politikak definitzeko tresna izango dute eskuragarri. Hendaiako auzapez Kotte Ecenarrok hasi du ekitaldia bertaratutakoei ongi etorria emanez. Jarraian hitza eman dio Kontseiluko idazkari nagusi Paul Bilbaori. Honek azaldu duenez, «proiektu zinez berritzailea da, oinarri bera erreferentzia gisa harturik, euskal lurralde osorako baliagarria izango den hizkuntza-politikarako ildo nagusiak definitzen ahalko ditugu», azaldu du. «Erronka handia Kontseiluarentzat, eta espero dugu proiektuaren emaitzari esker beste herriko etxeentzat eta udalentzat ere baliagarria izatea», gaineratu du. Proiektua bi fasetan igaroko da. Lehen fase batean Udal eta Herriko Etxeetarako Garapena oinarri harturik, diagnostiko bat osatuko da. Bertan herriko hautetsiek, teknikariek, bai eta herriko euskalgintzako eragileek ere, parte hartuko dute. Bigarren fasean, aipatu dokumentua oinarri hartuta, hizkuntza-politikarako lerro nagusiak definitzen ahalko dira. Bukatzeko, herriko etxe eta udaletako hautetsiek hizkuntza-politika zehazteko eta aitzina eramateko bidea prest izango dute.

Hiru errealitate

Paul Bilbaok gogotik eskertu ditu hiru udalak, hain zuzen, proiektuan parte hartzeko lehen unetik agertu duten prestutasunagatik. «Hitzarmena Hendaian izenpetzea garrantzitsua da gure ustez. Izan ere, euskarak Ipar Euskal Herrian duen aitortza juridiko falta ez da oztopo borondatea egonez gero urratsak egiteko. Horrexegatik une hau probestu nahi dugu Elkargoaren sorreraren bultzadarekin batik bat herriko etxeetan egiten ari diren lan handia azpimarratzeko. Ezin ahaztu, gainera, berriki Frantziako Asanbleak onartutako legea eta horrek eragin ditzakeen ondorioak. Une ezin egokiagoan dator proiektua».

Bestalde, hizkuntza-planak lantzen dituen Arrigorriaga bezalako udal batean proiektua lantzearen garrantzia aitortu du Kontseiluko eledunak: «euskarak juridikoki aldekotasuna duen lurraldeko udal batean zer falta den eta zer dagoen egiteko definitzen laguntzen ahalko digu proiektu pilotuak eta, zentzu horretan, Arrigorriagako udalaren prestutasuna eta borondatea txalotu nahi dugu».

Azkenik Uharteren kasua izan du hizpide Kontseiluko idazkari nagusiak: «Nafarroan legeak ezarritako eremu mistoan kokatutako udalerria, urteetan jadanik euskararen aldeko politika eramaten ari dena eta, beraz proiektu honetan beste ikuspegi bat izaten lagunduko diguna. Halaber, gure aldetik etorkizunean zer nolako neurriak abian jar daitezkeen esploratzeko aukera eskainiko diogu eta, beraz, udalarentzat bultzada edo akuilu izango da lanean jarraitzeko».

Jarraian Uharteko Alkateorde Edorta Beltzunegik azaldu du «zalantzarik gabe» jo zutela Kontseilura proiektu pilotuan parte hartzera. «Orain dela 31 urte euskara zerbitzua sortu zen Uharteko Udalean, eta euskaldunen kopurua gero eta handiagoa da. Gaur egun 16 urtetik goragoko %24 inguru da euskalduna da eta %10 euskaldun hartzaile, eta 16 urtetik beherakoen %50 inguru. Hortaz, egokia iruditu zitzaigun proba pilotu honetan parte hartzea, besteak beste, herritarren hizkuntza-eskubideen bermeari begira udala zein puntutaraino dagoen prest, eta zein neurri berri har dezakegun ebaluatzeko», gaineratu du.

Arrigorriagako Alkate Maite Ibarrak azaldu du hasieratik argi izan zutela proiektuan parte hartzeko xedea, eta Kontseilua eskertu du proiektuan parte hartzeko aukera emateagatik. Gaineratu duenez «Hizkuntza Eskubideak Bermatzeko Protokoloaren Udal Garapena udalerrietan aplikatzeko proiektu pilotua bateragarri ikusten dugu udaletik bultzatu nahi dugun lan dinamikarekin». Horrekin batera azpimarratu duenez, «udaleko euskara arlotik garatu diren lan ildoetan sakontzeko aukera izan daiteke, eta baita herriko euskalgintzarekin batera bide berriak urratzeko ere». «Eragile ezberdinen arteko elkarlanak emaitza oparoak eskainiko dizkigulakoan gaude», gaineratu du.

Horretaz gain, honakoa azpimarratu du: «Egungo egoeratik abiatuta, beraz, epe hurbil eta ertainera begira herri mailan ditugun erronkei erantzuteko lanabes garrantzitsua izan daiteke proiektu pilotu hau. Galdera berriak egin eta erantzun berriak bilatzeko aukera emango digu. Herritarren hizkuntza-eskubideak erdigunera ekarri nahi ditugu, zehar lerro moduan garatu eta landu, gure jardun politikoaren zutabe bilakatuz. Hitzekin baino, ekintzekin egin nahi dugu, eta helburu horretan protokolo honen laguntza, babesa eta sostengua izateari garrantzitsua deritzogu». Amaitzeko «Euskal Herriaren etorkizun jasangarri, orekatu eta justuagoa lortze aldera, euskara lehen mailako erronkatzat» daukatela nabarmendu eta horretarako «herritarren hizkuntza-eskubideetan sakontzea ezinbesteko aldagaia» dela azaldu du.

Azkenik, Hendaiako Auzapezak hartu du hitza; «Hogei urte baino gehiago joan dira Hendaiak hizkuntza-politika garatzen hasi zuenetik. Partaidetza desberdinen bidez garatu ditugu politika horiek: Euskararen Erakunde Publikoarekin, Hego Lapurdi Hirigunearekin, Euskal Hirigune Elkargoarekin, eta gaur Kontseiluarekin. Horretaz gain, Eusko Jaurlaritzari testu elebidunen ekarpena egiten diogu itzultzaile neuronala garatzeko».

Halaber, auzapezak azaldu duenez «Kontseiluaren herriko etxearen garapenaren bidez, gure hizkuntza-politikarako hausnarketa aberastuko dugu», eta azpimarratu du «hizkuntza-politikak garatzeko engaiamendua izenpetu zuten hogeita bat herriko etxeetatik Hendaia Iparraldeko lehen udal hautagaia dela. Hendaia hiri pilotua izango da diagnostiko bat osatu eta proposamenak lantzeko eta agian eredu baten hedatzeko». Horretaz gain, auzapezaren arabera «aukera ere bada proiektu honekin bat egiten duten udalekin trukatzeko, zergatik ez, udalen arteko elkargune baten bidez».

Amaitzeko Kotte Ecenarrok zera adierazi du: «Jadanik proiektu konkretuak ditugu Partzuergoaren baitan, eta gaur sinbolikoki Euskal Herriko beste bi administrazioetako udal banarekin batera hitzarmen hau izenpetuko dugu. Ekintza sinboliko honez gain, gure harremanak garatu nahiko genituzke, elkar hobeto ezagutzeko. Eskumenak eta legedia desberdinak dira, baina badugu puntu amankomuna: euskara. Hain gara hurbilak eta aldi berean hain ezberdinak».

Hitzartze guzien ondotik udal eta herriko etxe bakoitzeko ordezkariek zeinek bere hitzarmena izenpetu du eta proiektuan parte hartzen duten guztien arteko familiaargazkia egin dute.


Gabonetarako ekimenak antolatu dituzte Debagoienako herri desberdinetako Sare taldeek

Urtarrilaren 8rako manifestazio nazionala deitu du Sarek presoen aldeko eskubideak aldarrikatzeko helburuarekin eta Sareko Debagoieneko taldeetatik ere deialdi horrekiko atxikimendua adierazi dute. Ez da izan, ordea, bailaratik egin duten deialdi bakarra: abenduaren 26arako, Gipuzkoan, bizikleta martxa antolatu dute Martutenera eta ondoren Donostiako manifiestaziora joateko deia egin dute.

Debagoienean bertan ere izango dira ekintzak datozen egunetan: hilaren 31n, elkarretaratzeak egingo dituzte Oñati, Bergara, Antzuola, Aretxabaleta eta Eskoriatzan; Arrasaten, berriz, manifestazioa antolatu dute. Arratsaldeko zazpietan izango dira guztiak.

Horrez gain, beste hainbat ekintza antolatu dituzte herriz herri: abenduak 31an, esaterako, Kurtzeberrira igotzeko deia egin dute Aretxabaletan; goizeko 11:00etan ekitaldia egingo dute bertan. Eta bezperan, Bergaran, bertso saioa antolatu dute seminarixoan, arratsaldeko 19:00etan. Amets Arzallus, Sustrai Colina, Uxue Alberdi eta Nerea Ibartzabal bertsolariek parte hartuko dute.


18 dira jada Errusiak Dniproko etxebizitza eraikin baten kontra egindako erasoan hildakoak

Misilekin egindako erasoak gutxienez 73 pertsona zauritu ditu. Gainera, Ukraniak beste eraso bat salatu du larunbat goizean, 09:30 aldera Kiev erdigunean "azpiegitura kritikoko instalazio" batzuen aurka egindakoa.

Ukrainako agintariek berri eman dutenez, hemezortzi dira jada hildakoak eta 73 zaurituak Errusiak bederatzi pisuko eraikin baten aurka larunbat honetan egindako eraso baten ondorioz, Dnipro hirian, herrialdearen ekialdean.

Hala jakinarazi du Valentin Reznichenko Dnipropetrovsk eskualdeko gobernadore militarrak Telegram sare sozialean duen kontuan.

Gutxienez misil batek jo du eraikina, eta oraindik ez dute zehaztu zenbat pertsona dauden hondakinen azpian.

Gainera, gaur goizean Ukrainako agintariek salatu dute Errusiak Kiev erdigunea bonbardatu duela, irismen laburreko misilekin. Ez da zauriturik izan.

Horiez gain, larubatean misilek azpiegitura kritikoko instalazioak jo dituzte bai Kharkiv eskualdean, herrialdearen mendebaldean, Errusiarekin mugan, bai Poloniarekin muga egiten duen Lviven ere.

Kharkiv eskualde osoa argindarrik gabe egon da larrialdiko energia-etenak egin behar izan dituztelako. Lviv-en ere mozketak izan dituzte argindar nahiz ur-horniduran.


Enara beltzen hegaldia

Enaren ibilbidea egin daiteke Erronkaribarren; espartingileen memoria berpiztea du helburu. Belaguatik abiatzen da bidea


Pump-track Masterclassa egingo dute Etxebarrin, irailaren 24an

Datorren irailaren 24an, 10:00etatik 14:30ak arte Pump-track ikastaroa egingo dute Etxebarriko Bekosoloko pistan. Masterclass honetan 10 urtetik gorakoek hartu dezakete parte eta 6 eta 20 lagunez osatutako taldea sortu beharko dute.

Etxebarriko saioan maila bi egongo dira: hastapenekoak, pump-tracketan inoiz edo gutxitan egon diren zaleentzat. Saio hauetan beroketa ariketak, hasierako mugimenduak eta jokoak landuko dituzte. Hobekuntzako saioak, ostera, pista hauetan esperientzia dutenei eta trukoak egiten ikasi nahi dituztenenei zuzenduta daude. Bertan, beroketa ariketak, hobekuntza-mugimenduak eta kronometratutako saioak landuko dituzte.

Ordutegiak

10:00etatik 12:15ak arte hastapeneko saioa egingo dute eta ordu laurdeneko atsedenaldia egin ostean, 12:30etatik amaierara arte hobekuntzako saioari ekingo diete.

Izena eman nahi duten interesdunek inprimaki hau bete beharko dute.


2022ko Andaluziako Itzuliko etapetako profilak

Eguzkiaren Ibilbidea izenarekin ezagutzen den lasterketa apirilaren 16tik 20ra bitartean jokatuko da, eta 856 kilometroko ibilbidean euren aukerak izango dituzte esprinterrek, ibiltariek zein eskalatzaileek.

Andaluziako Itzulia/Eguzkiaren Ibildea asteazken honetan hasiko da Ubriquen (Cadiz). Bertan jardungo duten txirrindularien artean Mikel Landa arabarra eta Miguel Angel 'Superman' Lopez (Astana) kolonbiarra nabarmentzen dira. Dena den, datorren igandean Chiclana de Seguran (Jaen) amaituko den itzulia bereganatzeko hautagaien artean ere Carlos Rodríguez (Ineos) andaluziarra eta Simon Yates (BikeExchange) eta Tao Geoghegan (Ineos) britainiarrak ere badaude, besteak beste.

Horrela, lehiaketak bost etapa izango ditu, eta 856 kilometroko ibilbidean zehar euren aukerak izango dituzte esprinterrek, ibiltariek zein eskalatzaileek.

Jaengo probintzia izango da protagonista edizio honetan ere, bi etapa amaiera izango baititu: bigarrena, Alcala la Realen amaituko da, Archidonatik (Malaga) abiatu ondoren; eta bosgarrena eta azkena, Huesa eta Chiclana de Segura artean korrituko da.

Ibilbidea:

1. etapa (200,7 kilometro): Ubrique (Cadiz)-Iznajar (Kordoba).

2. etapa (150,6 kilometro): Archidona (Malaga)-Alcala (Jaen).

3. etapa (152,6 kilometro): Lucena (Kordoba)-Otura (Granada).

4. etapa (165,6 kilometro): Cullar Vega (Granada)-Baza (Granada).

5. etapa (167,1 kilometro): Huesa (Jaen)-Chiclana de Segura (Jaen).


PELAX taldearen kontzertua

Elena Ramirez eta Unai Pelayo oholtzara igoko dira arratsaldeko 19:00etan, Laban.

Sarrera: 5€


Bihar goizean jarriko dituzte salgai Lagun Onaken eta Anaitasunaren partidarako sarrerak

Lagun Onaken eta Anaitasunaren gizonen talde nagusiek derbia jokatuko dute bihar, 17:00etan, Garmendipen. Goizean, 11:30etik 13:00etara eskuratu ahal izango dira sarrerak, eta arratsaldez, 16:00etatik aurrera.

Lagun Onaken eta Anaitasunaren gizonen talde nagusiek 2022-2023 denboraldiko lehen derbia jokatuko dute bihar, larunbata, Azpeitiko Garmendipe futbol zelaian. Bihar goizean jarriko dituzte partidarako sarrerak salgai; hain zuzen ere, 11:30etik 13:00etara eskuratu ahal izango dira txartelak, Garmendipeko leihatilan. Era berean, arratsaldean, partida hasi baino ordubete lehenago zabalduko dituzte futbol zelaiko leihatilak; 17:00etan hasiko da partida, eta 16:00etatik aurrera erosi ahal izango dira sarrerak.

Sarrera orokorrak hamabost euro balioko du, eta tribunakoak hemezortzi euro. Bazkideek nahiz 18 urtetik beherkoek ez dute sarrerarik ordaindu beharko. Sarrera orokorra dutenak eta tribunakoak 1 zenbakidun atetik sartuko dira Garmendipera, ezker aldeko atetik, eta 18 urtetik beherakoak 2 zenbakidun atetik, eskuin aldekotik; azken horiek NANa erakutsi beharko dute zelaira sartzeko.

Partida 17:00etan hasiko den arren, ordu laurden lehenago, Oinatz Elustondo omenduko du Lagun Onakek.


Oiana Blanco: «Lasai lehiatu nintzen, esperientziaz gozatuz»

Londresko Olinpiar Jokoetako esperientzia amaituta, etxean da Oiana Blanco (Orio, 1983) judoka oriotarra. Larunbatean herrian egin zioten ongi-etorria eta Olinpoar Jokoetako esperientzia izan ditu hizpide kirolariak. Sorpresaz harrapatu al zintuen larunbateko ongi-etorriak? Ez nuen horrelako ongi-etorririk espero. Banekien etxekoak eta lagunak hor izango zirena, horrelakoetan beti izaten direlako, baina herritarrek egin zidaten harrera benetan hunkigarria izan zen. Eskerrak eman nahi dizkiet, ongi-etorria antolatzen aritu diren guztiei, baita larunbatean plazan bildu ziren oriotar guztiei ere. Olipiar Jokoetako esperientzia borobildu al zuen ongi-etorriak? Emaitza onak lortzen direnean jendea gehiago gogoratzen da kirolariez. Horregatik, harrigarria eta pozgarria da emaitzak laguntzen ez dutenean ere modu horretako harrera egitea. Txapelketari dagokionean, nola baloratzen duzu egindako lana? Oso gustura lehiatu nintzen. Tomoko Fukumi judoka japoniarraren aurka jokatu ditudan lehietatik onena Olinpiar Jokoetan egindakoa izan da. Emaitzarekin ez nintzen gustura geratu, nire maila zein zen frogatzeko aukerarik ez bainuen izan. Araudiak dio lehen borrokaldia galtzen bada judoka hori txapelketatik at geratzen dela, eta hori gertatu zitzaidan. Pena handia eman zidan, baina hasieratik nekien hori gerta zitekeela. Domina lortzea zen nire helburua, eta argi nuen horretarako lasai borroka egin behar nuela; esperientziaz gozatuz, alegia. Dominarik ez lortu arren, Olinpiar Jokoetara iristea ere kirolari batentzat garrantzitsua izango da, ezta? Askotan zerbait lortzen denean ahaztu egiten zaigu hori lortu ahal izateko egin den lan guztia. Ez bada lortzen, berriz, balore handia ematen zaio. Lehen borrokaldia galdu nuenean, taldekideekin gai horri buruz hitz egiten aritu nintzen. Emaitza ona lortzea buruan dugunean ahaztu egiten zaigula Olinpiar Jokoetara iristeko egindako guztia genion; hori lortzeko bidea luzea eta sailkapena gogorra izan direla. Garrantzitsua da hori gogoan izatea. Txapelketaz gain, zer moduzkoa izan da Olinpiar Jokoetan bizitako esperientzia? Nik neuk ez nekien hiri olinpikoko giroa nolakoa izango zen, Olinpiar Jokoetan aurretik izan ziren taldekideek komentatzen zidaten bizi egin behar dela zer den jakiteko. Egia esan, beste mundu bat dela iruditu zitzaidan. Herrialde askotako kirolari guztiak kiri olinpikoan bizi ginen. Espainiako selekzio osoa etxe batean dago, eta etxe hori apartamenduetan banatuta dago; judo taldeak, esaterako, apartamendu bat genuen. Horretaz gain, nabarmentzekoa da hiri olinpikoan bizi ginen jende guztiak kirolarekiko maitasuna eta dedikazioa partekatzen genuela, eta horrek elkartasun giroa sortzen zuen. Kirolarion egunerokoa ez da herritar guztiena bezalakoa, asko entrenatu behar izaten gara, eta gainontzekoek jai egunak edo oporrak dituztenean guk txapelketak izaten ditugu. Hiri Olinpikoan, berriz, denok egoera berean geunden. Esfortzu eta ahalegin handia egin ondoren iritsi gara Olinpiar Jokoetara, eta, horregatik, besteek ulertzen zaituztela sentitzen duzu bertan. Gainontzeko kirolak ikusteko aukerarik izan al duzu? Hainbat kirol ikusteko aukera izan dugu: water-poloa, hondartzako boleibola eta tenisa besteak beste. Maialen Chourrauten ur bizietako eslalomeko finala ere bertatik bertara ikusi nuen. Lehendik ezagutzen dut Chourraut, eta finalaren aurretik goiz horretan bertan berarekin berriketan aritu ginen. Horregatik, Chourrauten txapelketa gainontzekoak baino gertuago bizi nuen.


Hostoak galtzen eta loratzen, aldi berean?

Garmendi auzuneko zuhaitz baten itxurak harrituta, argazki hau bidali du herritar batek Uztarriara. "Begira zer arraroa! Hosto guztiak oraindik erori gabe ditu zuhaitzak, eta dagoeneko loratzen ari da", adierazi du.

Herritar batek Uztarriara bidalitako argazkia da honako hau. Garmendi auzuneko zuhaitz baten itxurak harrituta atera du herritarrak argazkia aste honetan. "Begira zer arraroa! Hosto guztiak oraindik erori gabe ditu zuhaitzak, eta dagoeneko loratzen ari da", adierazi du herritarrak. Jarraian, honako galdera egin du: "Udazkena eta udaberria nahastu ote dira aurtengoan? ".


Zer egin daiteke eta zer ez?

Herria eremu gorrian dagoenez, gaurtik, martitzena, perimetralki itxita dago. Bestalde, kirol jardueran orain artekoak baino neurri murriztaileagoak aplikatuko dituzte. Baina zer egin daiteke eta zer ez? Adibidez, ondoko herrira joan daiteke jarduera sozio-ekonomikoak egitera, baina ez "poteatzera". Joan daiteke, ordea, mendira. Kirolari dagokionez, eskola kirolak bere horretan segituko du, adibidez. Eta beste adibide bat: baratzeetara joatea ere zilegi da. Barruan galdera-erantzunak, zalantzak argitzeko.

Zilegi al da mugakide diren >400eko tasa duten udalerrien arteko mugikortasuna?

Mugakide diren eta ohiko zirkulazioa duten udalerrien arteko mugikortasuna baimenduko da, erosketak eta aire zabaleko jarduera fisikoa egiteko.

Joan naiteke “poteatzera” > 400eko tasa duen ondoko udalerrira?

Ez. Erosketak eta jarduera fisikoak aire zabalean egiteko bakarrik dago baimenduta ondoko udalerrira joatea. Herri txikien kasuan ere baimenduta dago udalerrian bertan ez dauden zerbitzuetarako lekualdatzea.

Zer zerbitzu eman dezakete ostalaritza-eta jatetxe-establezimenduek eta zein ordutegitan> 400eko tasa duten udalerrietan?

Aire zabaleko terrazetan zerbitzuak eskaini ahal izango dituzte, eta lokalen barruko jendaurreko ordutegia murriztu beharko dute, honako bi ordutegi-tarte hauetara:

06:30etik 9:30era.

13:00etatik 16:30era.

Terrazetako ordutegiak orain arte bezala jarraituko du, 06:00etatik 20:00ak arte.

Eskaerak 21:00ak arte entregatu ahal izango dira establezimenduan bertan hitzordua eskatuta, eta itxita egon beharko da beste edozein zerbitzutarako. Etxez etxeko banaketa 22:00ak arte egin ahal izango da.

Bezero-taldeek ezingo dute mahai bakoitzean lau baino gehiago izan, eta ezingo dira bi mahai edo gehiago batu pertsona-kopuru handiagoko talde baterako. Maskara erabiltzea nahitaezkoa izango da etengabe, elikagaiak edo edariak hartzen diren momentuan izan ezik.

Nolanahi ere, mahai desberdinetako aulkien artean gutxienez metro eta erdiko distantzia dagoela ziurtatu beharko da.

Sar al zaitezke ostalaritza-establezimenduan barnealdean kontsumitzeko ezarritako ordutegietatik kanpo kontsumizioa eskatzera> 400eko tasa duten udalerrietan?

Bai. Ezarritako ordutegi-tarteetatik kanpo, establezimenduan sar gaitezke kontsumizioa eskatzeko edo komunak erabiltzeko, betiere segurtasun-neurriak errespetatuz, hala nola maskara erabiltzea, segurtasun-distantzia, eskuen higienea, eta abar. Hala ere, ordutegi-tarte horietatik kanpo, ezin da inola ere kontsumitu establezimenduaren barruan.

Zer ordutegi bete behar dute zerbitzuguneetan kokatutako ostalaritza-eta jatetxe-zerbitzuek> 400eko tasa duten udalerrietan?

Intzidentzia-tasa metatua 100.000 biztanleko 400ekoa baino handiagoa duten udalerrietako zerbitzuguneetan dauden ostalaritza-eta jatetxe-establezimenduak irekita egon ahal izango dira, ordutegi-muga horretatik kanpo, iragaitzazko erabiltzaileak artatzeko bakarrik.

Ostalaritza-zerbitzua duen joko-eta apustu-establezimendu batek eskain al dezake janaririk eta edaririk> 400eko tasa duten udalerrietan?

Barnealdean, bi ordu-tarte hauetan bakarrik:–06:30etik 09:30era.–13:00etatik 16:30era.

Zenbat lagunek egin dezakete kirola taldean > 400eko tasa duten udalerrietan?

Barruko eremuetan egiten diren kirol-jarduerek ez dituzte lau pertsonako taldeak gaindituko, talde profesionalen eta federatuen entrenamenduei eta lehiaketei eragiten dietenak izan ezik. Kanpoan, bilkuren muga 6 pertsonakoa da.

Baimenduta al dago eskola-kirola > 400eko tasa duten udalerrietan?

Eskola-kiroleko entrenamenduak egin ahal izango dira, eta gehienez ere sei laguneko taldeetan antolatuta. Taldea beti pertsona berek osatuko dute, eta ezingo dira aldagelak erabili. Barruko instalazioetan, taldeek gehienez lau pertsona izan beharko dituzte.

Baimenduta al dago dutxak eta aldagelak erabiltzea> 400eko tasa duten udalerrietan?

Ez. Udalerri hauetan aldagelak eta dutxak itxi egingo dira kirol-instalazio mota guztietan, igerilekuetan izan ezik; horietan, aldagelak erabili ahal izango dira gehieneko edukieraren %35eko mugarekin, eta dutxak erabili ahal izango dira, baldin eta banakakoak badira.

Mugakide diren eta ohiko joan-etorriak dituzten udalerrien arteko desplazamendua, Lurralde Historikoa edozein dela ere, independentea al da bi udalerriek duten intzidentzia-tasa metatuarekiko, erosketak edo aire zabaleko jarduera fisikoak egiteko?

Bai.

Joan naiteke ondoko herriko mendira?

Bai. Gehienez 6 pertsonako taldean joan zaitezke bizi zaren udalerriko edo ondoko udalerriko mendira.

Bost lagunekin gera naiteke bizikletan ibiltzeko inguruko herri mugakideetatik?

Bai. Bizilekuaren mugakide diren udalerrietatik bakarrik.

Atera al naiteke oinez konpainiarekineta alboko herrietara joan?

Bai, bizilekuaren mugakide diren udalerrietara bakarrik.

Mugakidea ez den udalerri batetik pasa naiteke mugakide den udalerri batera sartzeko?

Mugakidea ez den udalerri batetik oinez mugakide den beste udalerri batera joateko bakarrik dago baimenduta, baldin eta ibilbideren baten parte bada. Ezin da mugakideak ez diren udalerrietan autoz ibili mugakideak diren beste udalerri batzuetara joateko.

Baratzeetara joan al daiteke?

Bai, arrazoi hori dela-eta, baratzea dagoen udalerrira joan daiteke, mugakidea den ala ez kontuan hartu gabe, eta bi udalerrietan intzidentzia-tasa metatua kontuan hartu gabe.

Egunero joan behar dut bizilekuaren mugakidea ez den udalerri batera, lanagatik, eta lan-ordutegia dela-eta, udalerri horretan bazkaldu behar dut.

Taberna edo jatetxe batera joan naiteke?

Bai. Lan-ordutegiaren tartean, eguneko bazkariren bat hartzen badu, baimenduta dago lan egiten den udalerriko taberna edo jatetxeetara joatea.


Jokin Lizeagaren itzulera mendi maratoira

Gaur goizean Nafarroako Galdeano herrian antolatu duten mendi maratoian irabazle izan da Jokin Lizeaga urnietarra. 5 urteren bueltan mendi maratoia egin ahal izan du, eta baita irabazi ere. Toki berezia da, hain zuzen ere probaren antolatzailearekin harreman berezia baitu.

Bideoan ematen ditu azalpenak. Andoni Urbistondo kazetaria bertan zen, eta hari eskaini dizkio lehen adierazpenak.


[BIDEOA]: Jaiak errespetuz gozatzeko deia egin dute Mugarra Triatloi Taldeko kideek

Mugarra Triatloi Taldeko kideek Pantxike gogoan izan dute gaurko txupinazoan. Durangoko Txosna Batzordeak horrela erabakita gaur Pantxike ez da Patxikotxurekin batera txupinazoan egon. "Ez dabil pozik Pantxike. Baina egin dagigun denok indarragaz aurre, biak berriro alkarregaz udaletxe honetan egon daitezan", azaldu dute Mugarrako kideek.

Gaur eguerdiko txupinazoarekin hasi dira Durangoko San Fausto jaiak. Mugarra Triatloi Taldeko ordezkariek irakurri dute pregoia. Herritik eta herriarentzako jaiak aldarrikatu dituzte eta “lotsarik eta beldurrik gabe” jaiez gozatzeko deia egin dute. Gainera, feminismoa eta euskera ere erdigunean jarri dituzte.

Jendetza batu da gaur eguerdian txupinazoan. Udaletxeko plaza lepo egon da eta inguruko kaleak ere bai. Datorren urtean 20 urte beteko dituen Mugarra Triatloi Taldeko kideak izan dira aurtengo txupineroak.

Pregoia irakurri eta txupinazoa jaurtitzeaz gain, herritarrek harrera egin diote Patxikotxuri. Aurten, Patxikotxu Pantxikeren konpainiarik barik joan da txupinazora. Durangoko Txosna Batzordeak atzo iragarri zuen lez, gaur Pantxike ez da egon udaletxeko balkoian. Udaletik jasotako “traba” batzuen ondorioz, Txosna Batzordeak ez du udaletxeko txupinazoan parte hartu.


Aginagako jaiak: Oilasko Biltzaileen Eguna

05:30 Oilasko biltzaileen gosaria.

06:00 Oilasko biltzaileen irteera Atarialde Elkartetik.

11:30 Oilasko biltzaile txikien irteera Mapildlik.

17:30 Karaokea Eliza Zaharrean.

18:30 Jon Ostolaza eta Rakel Pujana trikitilarien saio Eskola Txikiaren aurrean.

Ondoren, herri poteoa.

21:00 Herri afari bikaina. Sarrerak irailaren 22ra arte Arraten; 30 eurotan helduenak eta 12 eurotan haurrenak.

23:00 Txosna irekiera.

23:30 Erromeria frontoian: Laiotz taldea.

02:30 Euskal Rumba Eliza Zaharrean: Kilimak eta Dj Jotatxo.

Antolatzailea: Aginagako Jai Batzordea.


Ia dena prest Arrasaten sanjuanetan murgiltzeko

24 ordu baino gutxiago geratzen dira Arrasateko sanjuanei hasiera emateko eta igartzen da hori kaleetan: gune nagusietan azken prestaketa lanetan dabiltza eta hornitzaileak ere batera eta bestera dabiltza jaietan tabernetan-eta ezer falta ez dadin. Ohiko ekitaldiak, askotariko kontzertuak, entzierroak... Horiek guztiak eta gehiago egongo dira Arrasaten egunotan; hemen egitaraua.


«Bezperan baino hobea izatea eduki dut beti buruan iritsi nintzenetik»

Vazquez zuri-gorrien elastikoa gehien jantzi duen emakumezkoa bihurtu zen iragan astean, Eli Ibarra lagun eta taldekide ohiari aurrea hartuta. Egun bereziak bizi izan dituela onartu du. «Pozik eta harro nago. Pribilegiatu bat sentitzen naiz»


Yaima Orozco-ren kontzertua

Yaima Orozco-ren kontzertua gaur, Beratu musika jaialdiaren barruan. Eltzia tabernan. Doan.


Esti Urresola, Victor Erice eta Juan Antonio Bayonaren artean aukeratuko dute nork ordezkatuko duen Espainiako Estatua Oscar Sarietan

Gaur jakinarazi du Espainiako Zinema Akademiak Esti Urresola laudioarraren 20.000 especies de abejas, Victor Ericeren Cerrar los ojos eta Juan Antonio Bayonaren La sociedad de la nieve direla finalistak Oscar Sarietan Espainiako Estatua ordezkatzeko.

Irailaren 20an egingo dute publiko hiruretako zeinek lortuko duen Oscar Sarien lehiaketan egotea. Horretarako kanpaina egitea ezinbestekoa izango du Urresolak hurrengo egunetan. Dena den, Aiaraldeko zuzendariak aurreikuspenak bete ditu dagoeneko.

Zinemagile laudioarrak sekulako mugarria jarri du euskal zineman 20.000 especies de abejas bere lehen film luzearekin. Izan ere, film independenteak 150.000 ikusle baino gehiago erakarri ditu zinemara eta nazioarteko hainbat jaialdiren aitortza jaso du.

Horretarako gai arantzatsua landu du; identitatearen eta adin anitzeko belaunaldien krisialdia adingabe transexual baten bidez.

Urresolaren lanak zinemaren bi mitorekin nor baino nor lehiatzera eraman du. Lehenik eta behin, Victor Erice Karrantzako zinemagilearen film berria izango du aurrez aurre. Zuzendariak ez du ezer grabatu 30 urtez eta Cerrar los ojos izan da bere itzulera.

Ericek txalo zaparrada jaso zuen Canneseko jaialdian eta Donostiako Zinemaldiaren aitortza ere jasoko du irailean, bereak baitira El espíritu de la colmena edota El sol del membrillo pelikula entzutetsuak.

Ericeren zinema intimistaren beste puntan dago Juan Antonio Bayonarena, ekoizpen handiak eta akzioz beterikoak eginda ibilbide izugarria eta meteorikoa bete baitu. Lo imposible, Jurassic World edota El orfanato filmeena ez ezik, Lord of the Rings: The Rings of Power telesaioaren egileetako bat ere bada.


Euri txikia

Zerua hodeitsu egongo da eta euria egingo du, batez ere egunaren bigarren partean. Ipar-mendebaldeko haizea ibiliko da. Tenperatura maximoak nahikoa jaitsiko dira.


Eskola Kirolarekiko hartutako azken erabakien aurrean mobilizatzeko deia larunbatean

Eusko Jaurlaritzak indarrean dituen neurri murriztaileekin batera, EAE-ko hiru Foru Aldundiek Eskola Kiroleko lehaketak bertan behera uztea erabaki zuten urte hasieran, hilabete amaierara arte gutxienez. Eskola Kirolarekiko hartu diren azken erabakiei desadostasuna agertzeko elkarretaratzea deitu dute herri eragile anitzek larunbat honetarako, urtarrilak 15.

Dekretuz dekretu gabiltza osasun krisialdia hasiz geroztik. Unean uneko egoeraren arabera, neurri murriztaile batzuk edo besteak izan dira indarrean, batzuetan neurri gogorragoak arinagoak bestetan. Sarritan ordea, eremu zehatz hainbati eragin diete erabakiok bete-betean; tartean, eskolaz kanpoko ekintzei.

Adibide moduan har daiteke Eusko Jaurlaritzak abendu amaieran onartu eta egun indarrean duen dekretuaren harira, hiru foru aldundiek, Arabakoak, Bizkaikoak eta Gipuzkoakoak Eskola Kiroleko entrenamenduei eustea baina lehiaketak bertan behera uztea erabaki zuten urte hasieran, hilaren 10etik hasi eta urtarrilaren 28ra arte gutxienez. Bestalde, besteak beste, "barruko instalazioetako kirol-jarduera 10 pertsona arteko taldeetan egituratu beharko da" dio Jaurlaritzaren dekretuak.

Azken erabaki hauekiko desadostasuna agertzeko elkarretaratzea iragarri dute Usurbilgo herri eragile anitzek larunbat honetarako, urtarrilak 15, eguerdiko 12:30etan Mikel Laboa plazan. "Jaurlaritzak Eskola Kirolaren inguruan hartutako azken erabakiekiko dugun desadostasuna adierazteko, esparru honetako Usurbilgo eragile askok larunbatean burutuko den elkarteratzera gerturatzeko deia luzatzen dizuegu", luzatu dute gonbita.

Ez da lehen aldia

Eta ez da halako erabakirik hartzen duten lehen aldia. 2020ko udaberritik hasita eskolaz kanpoko eskaintza oro bertan behera geratu ostean, udazken hasieran prebentzio neurri zorrotzen artean martxa berreskuratzen hasi eta gutxira, Jaurlaritzaren dekretuetako batek taldeko kirol jarduerak debekatu zituen; "Taldeko edozein kirol-jarduera etetea, lehiaketa profesionala edo erdi-profesionala izan ezik. Debekatuta dago kirol-ekitaldietara joatea. Nahitaezkoa da maskara erabiltzea jarduera fisikoa edo kirola hiri-inguruneetan egiten denean".

Iazko urte hasieran baimendu zituzten Eskola Kiroleko nahiz dantza taldeen entsegu saioak, intzidentzia maila baxuagoa zuten udalerrietan. Egun haietan, eremu horretako herri eragile ezberdinek ohar bateratua plazaratu zuten. Honela zioen: "Egoera gogorra da bizitzen ari garena zalantzarik gabe. Elkar zaintzea eta arduratsua izatea egokitzen zaigu garai honetan, baina era berean, norberaren burua zaintzea ere ezinbestekoa da. Ume eta gazte askori, kirola zein jarduera fisikoa eginez beraien burua eta gorputza osasuntsu mantentzeko eskubidea ukatu zaie azken aste luzeetan".

Urtebete beranduago, 2022a hasi berritan Eskola Kiroleko martxa erabat berreskuratu ezinda daude.


“Itsasoak asko lasaitzen nau” Markel Albisua

Markel Albisua surfzale amorratua da eta ahal duen guztietan joaten da itsasora, itsasoak lasaitasuna ematen diolako. Pandemiaren aurretik, munduan zeharreko bidaia hasi zuen, Asia eta Hego Amerikan barrena, bertako olatuak probatu asmoz. Baina COVID-19a iritsi eta etxera bueltatu behar izan zuen. Harrezkero, are gehiago estimatzen du Debako Sorginetxeko olatua.

Zer dauka surfak hainbeste engantxatzeko?

Mendira zoazenean naturarekin harreman estua sentitzen duzun bezala, itsasoan ere berdin gertatzen da. Lasaitasun puntu bat lortzen duzu, adrenalina, euforia… Dena batera. Itsasoan egoteak asko lasaitzen nau eta nire eguneroko bizitzarako ondo datorkidan zerbait da. Ni nahiko urduria naiz eta asko laguntzen dit. Eibartar, elgoibartar, debarrez eta plazentziarrez osatutako talde bat daukagu eta elkarrekin joaten gara surfera. Nora joan erabakitzen dugu, uretan batak besteari laguntzen diogu, olatu onen bila joaten gara... Eta uretatik kanpo ere gelditzen gara.

Azken urteotan badago boom moduko bat.

Bai, komunikabideetan bonbo asko eman zaio; lehen surfa egiten zutenek jarraitzen dutelako eta berriak datozelako ere izan daiteke. Surf eskolak ere ugaritu egin dira eta urtero jende gehiagok iaksten du. 60 urtekoak surf egiten jarraitzen dute eta gazteak ere sartzen doazela ikusten da. Gaur egun Debara zoaz eta hamabi urteko mutil bat eskolara joan aurretik uretan dagoela ikusten duzu. Hamabi urtetik berrogeita hamarrera pentsa zenbat jende dabilen.

Zu noiz hasi zinen surfean?

Hamabi urterekin edo hasi nintzen surfean. Kirol asko probatu ditut, baina surfa da benetan engantxatu nauena. Bizitza osoan udako oporrak Zarautzen pasatu izan ditugu eta txikitan asko ibiltzen ginen bodyboardean. Gero ikastaro bat egin nuen Zarauzko surf eskolan Gallorekin, orain munduko txapelketa irabazi duen surflariarekin, eta gero ya nire surf taularekin hasi nintzen.

Zein izan dira zure erreferenteak?

Mundu mailan Kelly Sleiter, John John Flores… Euskal Herri mailan Eneko Acero, Haritz Aranburu… Gustatzen zait horien bideoak ikustea, asko ikasten da bideoak ikusita: birak zela eman, begirada… Sare sozialetan asko daude. Baina gero eta muturrerago eroaten da dena. Olatu handiagoak, tubo handiagoak, aereo hobeak…

Zuk leku askotako olatuak ezagutu dituzu.

Bai, Euskal Herriko olatu gehienak probatu ditut eta Kantabrian, Asturiasen, Galizian, Portugalen… ere izan naiz. Landetara ere asko joaten gara olatu oso onak daudelako. Marokora ere joan naiz eta azken urteetan Indonesian, Filipinetan, Nikaragua, Panama eta Costa Rican egon naiz.

Zein izan da gehiena gustatu zaizuna?

Indonesia. Surfaren paradisua da. Bertako jendea, klima, ur beroa… Olatu oso onak daude, merkea da, gauza asko dago ikusteko… Berriz ere joango nintzateke, bai.

Gero, pandemia etorri zen eta etxera bueltatu behar izan zenuten. Bai, 2019ko irailean atera ginen bidaian, munduan zehar urtebete sabatikoa pasatzeko asmoz. Hasteko Asia aldera joan ginen. Lehenengo Malaysiara, gero Indonesiara eta handik Filipinetara. Gabonetan etxera etorri ginen. Urtarrilean Hego Ameriketara joan ginen eta Panaman, Costa Rican eta Nikaraguan aritu nintzen surfean. Gero pandemia etorri zen eta martxoaren amaieran etxera bueltatu ginen.

Zela daroazu pandemia garaia?

Iaz, martxoaren amaieran bueltatu ginen etxera. Nikaraguan egun guztian uretan egotetik bi hilabete etxean egotera igaro nintzen. Golpe handia izan zen. Gero, berriz baimendu zuten momentuan, itsasora bueltatu nintzen. Urrian berriz konfinatu gintuzten herrietan; orduan, abendu amaierara arte, Debako lagun batzuen baserrira bizitzera joatea erabaki nuen. Egia esateko, merezi izan zuen, hilabete horietan sekulako olatuak izan ziren. Orain, suertez, federatuta gaudenok aukera daukagu ohiko hondartzara joateko, gorriz egon ezean. Gure kasuan, Debara.


'Modelo 77' filmarekin hasiko da Donostiako Zinemaldia

Alberto Rodriguezen pelikula irailaren 16an emango dute, lehiaketatik kanpo

Alberto Rodriguez zinemagile espainiarren Modelo 77 filmak lehiaketaz kanpo inauguratuko du Donostiako 70. Zinemaldia. Espainiako trantsizio politikoaren garaian girotutako thriller bat da, eta Miguel Herran eta Javier Gutierrez ditu protagonista, besteak beste. Film horrekin, bosgarrenez hartuko du parte zuzendariak Sail Ofizialean; irailaren 16an Kursaal auditoriumean egingo den inaugurazio galaren ondoren emango dute filma

Benetako gertakarietan oinarrituta dago filma, eta adiskidetasun, elkartasun eta askatasun istorio bat kontatzen du. Bartzelonako Modelo espetxean hasten da ekintza. Bertan, Manuel (Miguel Herran) izeneko kontulari gazte bat, funtsak desbideratzeagatik, epaiketa baten zain dago, eta 6-8 urteko zigor bati aurre egin behar dio, zigorra neurriz kanpokoa bada ere egin duen deliturako. Haren ziegakide Pinorekin batera (Javier Gutierrez), bat egingo du berrogei urteko diktadura pairatu ondoren eskuratutako demokraziaren hasieran euren eskubideen eta amnistiaren alde borrokatzen ari diren preso arruntez osatutako talde batekin.

Alberto Rodriguezek (Sevilla, Espainia, 1971) El factor Pilgrim filmarekin egin zuen debuta (2000). Santi Amodeorekin batera zuzendu zuen film hori, eta lehendabizikoz izan zen Donostiako Zinemaldian. Aipamen berezia lortu zuen Zuzendari Berriak sailean. El traje filmarekin (2002), sail berean parte hartu zuen berriro, orduan bakarka; geroago, Sail Ofizialean egin zuen debuta 7 vírgenes filmarekin (2005), eta, horri esker, Juan Jose Ballestak aktorerik onenaren Zilarrezko Maskorra irabazi zuen.

Zuzendaria Donostiako lehiaketa ofizialera itzuli zen La isla mínima-rekin, zeinak gizonezko aktore onenaren Zilarrezko Maskorra eman baitzion Javier Gutierrezi eta argazki onenaren epaimahaiaren saria, halaber, Alex Catalani. Horren ondoren, berriro lehiatu zen Zinemaldian, El hombre de las mil caras filmarekin (2016). Eduard Fernandezek Zilarrezko Maskorra eskuratu zuen film horri esker. La peste telesaila ere (2017) aurkeztu zuen Sail Ofizialean, lehiaketaz kanpo.


[Elkarrizketa] «Gustuko dudana da jendeak egiten dudanaz gozatzea»

Suitzan zela hitz egin du HITZA-rekin Ane Espina Errastik (Lezo, 2003). Biolineko ikastaro bat egin du han, astebetekoa. Izan ere, azken asteetan bere biolin jotzaile ibilbideak bultzada handia izan du, tartean joan den asteko asteartean Bilboko Orkestra Sinfonikoarekin bakarlari bezala aritu zelako.

Hilaren 5ean Bilboko Orkestra Sinfonikoarekin bakarlari bezala izan zinen. Sekulakoa esperientzia, ezta?

Oso esperientzia berria izan zen niretzat. Orkestra profesional batekin jotzen nuen lehen aldia zen. Hasiera batean, beldurra-edo nuen, ez nekien oso ondo nola sentituko nintzen orkestra batekin, beharbada txiki sentituko nintzela pentsatu nuen. Baina lehenengo entsegutik oso babestua sentitu nintzen, lasai. Urduritasuna banuen, baina beldur sentipenik ez nuen izan. Seguru atera nintzen oholtzara. Gozatzera.

Bai kontzertu horretarako, zein daramazun musika ibilbiderako, sekretu handirik ez da: lana, eta lan gehiago, ezta?

Hala da. Ez dago beste sekreturik. Txikitatik beti esan izan didate hori. Hemen inork ez du ondo jotzen jaiotzez dohain berezi bat duelako. Geroz eta gehiago lan egin, emaitzak hobeak izango dira. Eta emaitzak lortze horrek lanean jarraitzeko motibazio gehiago ematen dit.

Bi pieza interpretatu zenituen Bilboko Orkestra Sinfonikoarekin.

Piotr Ilich Tchaikovskyren bi pieza jo nituen, The Melodie eta Waltz Scherzo. Konpositore berberarenak izan arren ez dute antzekotasunik. Lehena oso melodikoa eta lasaia da, goxo interpretatzekoa. Bestea, berriz, azkarragoa da, birtuosoagoa. Gustagarri egin zitzaidan nahasketa hori egitea.

Zein erregistrotan zabiltza gusturen, birtuosismoan edo lasaitasunean?

Txikitatik gusturago izan naiz pieza lasaiagoekin, espresatzeko aukera gehiago ematen dutelako. Denoi zailago egiten zaizkigu obra teknikoagoak. Bilbon jo nuen Waltz Scherzo azkarra da, baina aldi berean oso alaia. Nahiz eta jotzeko zaila izan, transmititu nahi izan nuen arina zela, entzuteko erraza.

Zergatik hautatu zenuen biolin jotzaile izatea?

Txikitan flauta jotzen nuen. Beti musika tresna horrekin nenbilen. Tomas Garbizu Musika Eskolan instrumentuen aurkezpenak egin ohi dituzte, eta biolina ikusi nuen, biolin irakaslea, biolinarentzako errepertorioak entzuten hasi nintzen… ‘Agur flauta, kaixo biolina’, esan nuen. Hortik aurrera elkarrekin bidea egiten hasi ginen biolina eta ni neu.

Aipatu izan duzu Raffaela Acella biolin irakaslearen eragin nabarmena izan duzula.

Raffaela asko izan da niretzat, bai musika alorretik begiratuta, bai eta pertsonaletik ere. Egiten ari naizen bidearen arduradun nagusienetakoa da. Asko lan egin dugu elkarrekin. Elkarlana izan da gakoa: hark emandakoa nik jaso, eta gehiago ematen nuen; orduan, Raffaelak are eta gehiago erakusten zidan, eta nik maizago lan egiten nuen… Harekin klasera joan, hiru edo lau ordu egin… gozamena zen. Erretiratua dago egun irakasle bezala.

Zure musika ibilbidea Tomas Garbizu Musika Eskolan hasi, Errenteria Musikalen segi, eta orain Musikenen jarraitzen ari zara. Beti eskaileretan gora.

Bai, hala da. Musikenen sartzeko sarrera probak egin nituen, eta aukeratu ninduten. Aurretik, musika ikasketak ikastetxekoekin partekatzen nituen. Ez dut esan nahi ikastetxean egotea denbora galtzea zenik, baina bai astuna bi arloak uztartzea. Ikasturte honetan gozamena da bakarrik Musika ikasketak egin ahal izatea Musikenen. Nahi dudana egiten ari naiz lehenengoz: musika.

Musikari izateaz bizitzea, ametsa al da?

Ez dakit ametsa den, baina garbi dut musikaz bizi nahi dudala. Ez dakit zertan zehazki nahi dudan zentratu, baina musikarekin, musikaz bizi nahi dut. Baina orain ikasi behar dut, asko. Oraindik ez dakit ia deus ere, eta ikasi besterik ez dut egin behar. Ea etorkizunak zer ekartzen didan.

Gazte-gaztea zara. Zure adinekoek ez dute bizitzaz duzun ikuskera, hau da, etenik gabe ikasi eta musikan zentratzearena.

Denetik dago, ez pentsa. Hainbeste ordu sartzea, hainbeste sakrifikatzea, beharbada beste gazte batek ez du baloratuko. Baina ziurrenik nire egoeran ez daudenek pentsatzen dutela hori. Gauzak garbi izan behar dituzu, nahiz eta gauzak garbi izatea ere asko kosta!

Lezoarra izanik, herriko zein txokotan joko zenuke gusturen?

Elizan ondo, Gezalan ondo, kalean bada ondo… Niri, jotzea bada, berdin zait non. Gustuko dudana da jendeak entzutea, eta egiten dudanaz gozatzea.

Lesoinuren azken asteburua da honakoa. Gainera, bihar Euskadiko Musikari Gazteekin kideekin joko duzu [19:00etan, Gezalan, Sutargi Abesbatzarekin batera]. Garrantzitsua da horrelako musika ziklo bat herrian izatea, ezta?

Noski, hala da. Herriko musika ikasleentzat aukera izateaz gain, kanpoko musikariak Lezora etortzea inspirazio iturri da. Gainera, musika estilo asko entzun daitezke, nahasketa dago. Hori oso onurazkoa da. Gainera, Oihan anaiarekin eta beste hainbat kiderekin batera joko dut bihar. Oso polita izango da.


Hiri-altzariak arduragabekeriaz erabiltzen direla salatu du Hondarribiko EAJk

Hondarribiko Udala eta Txingudiko Zerbitzu Mankomunitatea dira Hondarribiko kaleak, plazak, biribilguneak eta hiri altzariak zaintzearen eta ingurunea atsegin mantentzearen arduradunak. Horretan diharduten arren, azken hilabeteetan gizalegearen aurkako praktikak zabaldu direla kexatu dira Hondarribiko EAJko kideak: “Hiri altzariak euskarri gisa erabiltzen dira kartelak, eranskailuak eta pintadak jartzeko eta ez dira beti kentzen errazak izaten”.

Zenbaitetan jarduera horiek anonimoak izaten direla diote, baina besteetan, udal ordezkaritza duten talde politikoek eta erakundeek egiten dituztela. Azken hau batez ere “ulertezina eta onartezina” dela esan dute, “finantzaketa eta baliabide publikoak izanik, espazio komun horiekiko inolako errespeturik gabe jarduten duten eragile sozial eta politikoak egotea”. Horregatik, hezibidea, gizalegea, erantzukizuna eta koherentzia eskatu diete ekintza horien arduradun direnei. Era berean, indarrean dagoen araudia betetzeko eskatu diete.

Azkenik, Hondarribiko espazio batzuetan elkarbizitzarako zailtasunak daudela onartu dute jeltzaleek: “batez ere gaueko ordutegian”. Haatik, elkarbizitzako protokolo bat prestatzen ari direla jakinarazi dute bizilagunen laguntzarekin.


Herri txiki, infernu handi

Herri txiki, infernu handi saioko Zuhaitz Gurrutxaga eta Mikel Pagadi Oikian izan dira saioa grabatzen, eta martxoaren 28an, oikiarrekin egin dituzten elkarrizketak ikusteko aukera izango da primizian bertako frontoian, 20:00etatik aurrera.


Inbestidurari begirako hurrengo urratsak

Kongresuko eta Senatuko Mahaiak osatuta, alderdiek talde parlamentarioa osatzea eskatzeko epea ireki da. Inbestidurarako bidean, Armengol erregearekin bildu da, Felipe VI.ak alderdiekin bilerak antolatzen hasi ahal izateko.

Kongresuko eta Senatuko presidenteak eta bi ganberetako mahaiak aukeratuta, egutegi ziurgabe bat ireki da orain. Bertan, erregeak protagonismo berezia izango du, Kongresuan ordezkaritza duten alderdietako bozeramaileekin hitz egin ondoren inbestidurarako hautagai bat proposatzeko eginkizun konstituzionala baitu.

Francina Armengol Kongresuko presidentea Zarzuela jauregira joan da gaur, Felipe VI.ari Ganberako eraketaren berri emateko. Horrela, erregeak alderdiekin kontsulta erronda antolatu ahal izango du.

Hala ere, inbestidura eztabaida baino lehen (ez dago horretarako datarik jarrita), bost eguneko epea irekiko da alderdiek talde parlamentarioa osatzeko eskaerak bidera ditzaten. Felipe VI.arena kontsulta sorta etorriko da ondoren; Gorteak eratu eta aste bat edo bi geroago egin ohi da hitzordu hori. Aurrekoetan, alderdi batzuek (EH Bilduk, kasu) uko egin diote monarkarekin biltzeari. ERCk dagoeneko iragarri du oraingoan ere ez dela joango.

Bai Alberto Nuñez Feijoo PPko burua, bai Pedro Sanchez Espainiako Gobernuko jarduneko presidente eta PSOEko idazkari nagusia, inbestidurara aurkezteko prest agertu dira, baina, oraingoz, bietako batek ere ez ditu akordioak lortu gehiengo nahikoa izateko.

Egia da, itxura batean, Sanchezek aukera gehiago dituela, ERCrekin eta Juntsekin Kongresuko Mahaia osatzeko akordioa lortu ostean.

Estatuburuak proposatzen duen hautagaia inbestidurara aurkeztuko da, eta presidente hautatuko dute, Kongresuaren gehiengo osoa lortzen badu. Lortu ezean, berriz, beste bozketa bat egingo da 48 ordu geroago, eta gehiengo sinplea baino ez da beharko orduan, hau da, aldeko boto gehiago, kontrakoak baino.

Bozketa horren datak zehaztuko du, halaber, hauteskundeak errepikatzeko balizko eguna, baldin eta hautagaiak ez badu presidente izendatzea lortzen. Inbestidura saioa iraileko lehen hamabostaldian egingo balitz, Eguberri egunaren eta Urteberri egunaren artean egingo lirateke hauteskundeak.

Zer aukera ireki dira taldea osatzeko?

Kongresuko araudiaren arabera, 15 eserleku baino gehiago dituzten alderdiek edo, gutxienez 5 izanik, Estatu osoan botoen % 5 edo parte hartu duten barrutietan botoen % 15 gainditzen dutenek osatu ahal izango dute taldea.

Lehenengo baldintzaren arabera, PPk, PSOEk, Voxek eta Sumarrek taldea ziurtatuta dute legegintzaldi honetan, eta bigarrenaren arabera, baita EH Bilduk eta EAJk ere.

Printzipioz, ez dituzte eskakizunak betetzen ez ERCk ezta Juntsek ere, bost diputatu baino gehiago dituzten arren, ez direlako % 15era iristen Katalunian parte hartu duten barruti batzuetan.

Hala ere, Kongresuko Mahaiian ezkerrak gehiengoa du, ERC eta Junts alderdien botoei esker, eta Mahaiak aukera du araudia interpretatu eta eskatutako baldintzetako bat betetzen ez duten alderdi edo koalizioek talde parlamentarioa osatzea ahalbidetzeko.


Bihar, zabalik izango da Correos, posta bidez boto emateko eskaerei aurre egiteko

Egunotan, ilarak izaten ari dira Soraluzeko Correosen bulegoan, posta bidezko boto eskaerak eraginda. Atzo, eguena, kalerainoko ilara zegoen goizean. Bihar, berriz, zapatua, bulegoa zabalik izango da, 09:00etatik 14:00ak bitartean.

Uztailaren 23an egingo diren Espainiako hauteskundeek eraginda, posta bidezko boto eskaerak marka guztiak hautsi ditu.

Horren erakusle, atzo zen posta bidezko botoa eskatzeko azkeneko eguna eta kalerainoko ilara sortu zen Correosen Soraluzeko bulegoan.

Posta bidezko botoa eskatu dutenek uztailaren 20ra arteko epea dute botoa edozein posta bulegotan lagatzeko. Hori dela-eta, Soraluzen, adibidez, bihar zapatua, bulegoa itxita egon beharrean, goizez zabaldu egingo dute, 09:00etatik 14:00ak bitartean.


Giro ederra izan dute Leitzako Udaberri Pestan

«Pesta gogoa asetzeko» Udaberri Pesta antolatu zuten larunbatean Leitzan. Pesta gogoa asetzeko aukera izan zuten hala nahi zutenek, giro ederra izan baitzuten. Goizean hasita jende asko bildu zen Leitzako kaleetan, eta giro onean joan ziren bai herri bazkaria eta baita arratsaldeko Tio Teronen emanaldian, zein ondorengo kontzertuak ere.

Argazkiak: Utzitakoak.


Gontzal Mendibilen eta Iraurgi abesbatzaren kontzertua


Kultur ekimenak ez dira urtarrilaren 7an itzuliko Ipar Euskal Herrira

Zinemak, antzokiak, kontzertuak... datorren astean berrekitekok baziren ere, koronabirusaren datuak ikusita, irekiera atzeratzea erabaki du Frantziako Gobernuak.

Ipar Euskal Herrian, kulturaren mundua itxita dago konfinamenduaz geroztik, eta, momentuz, hala jarraitu beharko du. Frantziako Gobernuak zinemak eta antzokiak irekitzeko asmoa zuen hurrengo astean, baina koronabirusaren datuek hobera egiten ez dutenez, egungo neurriak mantentzea erabaki dute. Hala aurreratu du Gabriel Attal Frantziako Gobernuaren bozeramaileak.

Urtarrilaren 7an irekitzekotan ziren Iparraldeko zinema eta antzokiak, baina, iragarpen honen ondoren, itxaron beharrean daude, berriz ere. Kulturaren munduak ez du erabakia ulertzen, eta horixe esan dio Jurgi Ekiza Willis Drumond taldeko musikariak Euskadi Irratiari. Haserre daude musikariak. Izan ere, hasiera batean, kultur ekimenak konfinamendua pasa eta Gabonen aurretik hastekoak baziren ere, gero, urtarrilaren 7ra igaro zen data hori, eta orain, ziurgabetasuna da nagusi.Gainera, ez da neurri berririk hartuko koronabirusaren datuek hobera egiten duten arte.

Macron presidenteak eguneko 5.000 kasuko langa jarri zuen aurrerapausoa eman eta kultura itzuli ahal izateko. Atzo bertan, ordea, ia 20.000 positibo berri atzeman zituzten Frantzian.


Sakana taldeko Mikel Untzillak irabazi du Arantzazuko Igoera

Ulmako Unax Errasti antzuolarra izan da lehen debagoiendarra, zortzigarren. Lehen oñatiarra, berriz, Markel Zubia izan da (25).

70 kilometroko lasterketa behar zuena 47,5ekoa izan da azkenean, beroagatik.

Sailkapena, hemen.


Kataluniako alderdi independentistek amnistia eskatu dute gatazkari amaiera emateko

ERC, JxCAT, PdeCat eta CUP alderdiek Amnistia Legea erregistratu dute Diputatuen Kongresuan.

Kataluniako alderdi independentistek amnistia eskatu dute Kataluniako prozesuan zigortutako presoentzat, gatazkari konponbide politikoa emateko. ERC, JxCAT, PdeCat eta CUP alderdiek beren indarrak batu zituzten atzo eta Amnistia Legea erregistratu zuten Espainiako Diputatuen Kongresuan.

Ondoren alderdi independentistek elkarrekin eskaini zuten prentsaurrekoan, Amnistia Legea babesteko eskatu zioten Espainiako Gobernuari, "errepresioarekin" amaitzeko aukera gisa.

Montse Bassak (ERC), Miriam Nogueras (JxCat), Ferran Bel (PdeCat) eta Mirehia Vehik (CUP) testua onartzeko eskatu zioten Sanchezen Gobernuari, "gatazka politikoa eremu politikora eramateko". Egitasmo horrekin argitu nahi dute, gainera, zenbaterainokoa den Pedro Sanchez buru duen gobernuaren konponbiderako borondatea.

Atzoko agerraldian salatu zutenez, ezin da politika "erbestetik", "errepresiotik", jazarpenetik eta kartzelatik egin. Noguerasen ustez, amnistia babestuz baiezta dezakete alderdiek "errepresioaren bidea akatsa izan zela".

Bassak azpimarratu zuen lege horrek "hutsetik hastea" esan nahi duela independentziaren aldeko auzian eta erreferendum demokratiko bat nahi zuten pertsonekiko jazarpenean.

Itxura guztien arabera, lege proposamenari buruzko eztabaida ez da maiatzaren 4a baino lehen egingo. Orduan egingo dira hauteskundeak Madrilen. Hala ere, lege proposamenak ez du aurrera egingo, besteak beste, PSOEk aurka bozkatuko duelako.


«Mezuak hobeki aditzen dira melodia batek lagunduta»

Alzheimerraren Nazioarteko Eguna izan zen iragan den astelehenean, irailaren 21ean. Gaitzari buruzko abesti bat sortu zuen Iberok itxialdian, bere istorioan oinarriturik: 'Habitación 40'.

Barrenak husteko eta oroitzeko. Horretarako sortu zuen Nekane Ibero musikariak (Iruñea, 1996) Habitación 40 kantua. Alzheimerraz mintzo da bertan. Izan ere, Iberori joan den urtean hil zitzaion amona, gaitz hori zuela. Bizipenetatik abiatuta, apirilean kaleratu zuen kantua, eta, orain, Recuérdame. El principio de la desconexión dokumentalaren parte da haren lana. Bartzelonan estreinatu zuten, astelehenean: gaur, Noaingo Kultur Etxean izanen da. Abestu eginen du Iberok. Astelehenean izan zen Alzheimerraren Nazioarteko Eguna. Zerk bultzatu zintuen alzheimerraz kantua sortzera? Gertatzen ari zitzaidana kontatu beharra nuen, nolabait. Premia horrek bultzatuta sortu nuen abestia. Hasieran, uste nuen kontatzen nuen istorioa nirea bakarrik zela, nire arazoa zela soilik. Gero ohartu naiz ez dela horrela inondik inora: askok eta askok bizi dute nik bizi izan dudana. Are gehiago, esanen nuke mundu guztiak duela alzheimerra duen edo izan duen ezagun bat inguruan. Jende asko identifikatua sentitu da kantuko hitzekin, eta hori sentitzea oso polita izan da. Nolakoa izan zen sorkuntza prozesua? Aurretik ere buruan nuen horretaz hitz eginen zuen abesti bat sortzea, baina, egia esateko, ustekabean sortu nuen, arratsalde bakarrean. Etxean nintzen, ospitalera joan baino lehenago, gertatzen ari zenari buruz hausnartzen, eta, ohartzerako, sortua nuen ia osorik. Barrenak hustu nituen, eta lasaitu egin nintzen idatzi eta berehala. Zer da kantuan kontatzen duzuna zehazki? Amonaren istorioaz ari naiz, baina batez ere deskribatzen dut nola sentitzen den gaixoa zaintzen duena. Horretan jarri nahi nuen fokua: zaintzailearengan. Pertsona horren zeregina biziki inportantea da, eta, aldi berean, oso gogorra. Nik oso hurbiletik ikusi nuen, nire ama eta izebak halaxe izan zirelako, eta garrantzitsua iruditzen zait alde hori nolakoa den kontatzea. Ezkutuan gelditu ohi da? Bai, hala uste dut. Horregatik nahi nuen ikusarazi. Denok dakigu gaitza gutxi gorabehera nolakoa den. Hau da, badakigu gaixotasunak zer ondorio dakartzan pairatzen duen pertsonarengan: oroimenari egiten dio kalte, eta gaixorik dagoenak gauzak ahazten ditu, gero eta gehiago, ia dena ahazteraino. Hori jakina da, baina orokorrean ez gara ohartzen zaintzaileak sufritzen duenaz. Azken batean, alzheimerra duen pertsona une batetik aurrera ez da gai izaten inguruan gertatzen ari denaz ohartzeko, baina hurbilekoak bai, eta oso mingarria da. Sintomak pixkanaka nola larritzen diren ikusten dugu, egunez egun. Zuri zertan lagundu dizu abestiak? Barrenean nuena oihukatzeko balio izan dit, hasieran batez ere. Orain, jendaurrean kantatzen dudan bakoitzean, sentitzen dut zerbait gehiago askatzen dudala. Emozioak ez dira lehen aldietakoen berdinak; aldatu egin dira. Eboluzionatu egin du abestiaren esanahiak? Behin kantua publiko bihurtuta, denona bihurtzen da, eta, aldi berean, inorena ere ez. Mezua partekatu egiten duzu, eta, niretzat behintzat, katarsi bat izan da. Kantatzen dudan bakoitzean, zauria sendatzen joaten da, eta orbaintzen. Musika sendagai eraginkorra izan daiteke, beraz. Bai, eta ez horrelakoetarako bakarrik. Ikerketek erakutsi dute musikak asko laguntzen diela alzheimerra duten gaixoei. Nire amonarengan oso argi ikusi nuen,eta, gaitz honetatik harago, beste gaixotasun batzuentzat ere oso tratamendu ona da musika. Musikoterapia gehiago sustatu beharko litzateke, orduan? Bai. San Juan de Dios ospitalean eskaintzen dute batzuetan. Zoritxarrez, nire amonak ezin izan zuen horrelakoetan parte hartu, baina bai, zalantzarik gabe, komeni litzateke gehiagotan izatea. Alzheimerrari buruzko dokumental batean entzun daiteke zure abestia. Nola ailegatu da? Sarean publikatu nuen, eta oso harrera ona izan zuen. Ez nuen halakorik espero. Bartzelonatik deitu zidaten, esanez asko gustatu zitzaiela, eta galdetu zidaten ea dokumentalean parte hartu nahi nuen. Pozik esan nien baietz, ikusi nuelako helburu bera genuela; hain zuzen ere, azaltzea alzheimerraren errealitatea zein den. Izan ere, gauza askori ez diegu erreparatzen. Jendartea ez dago aski sentsibilizatuta gaixotasunarekin? Egon badago, baina premiazkoa da gehiago jakitea eta sakontzea. Sentsibilizazioak orokorragoa izan behar du, esparru guztietara zabaldua. Apiriletik gaur arte, sortu dituzu kantu gehiago, eta denek dute aldarrikapen mezuren bat. Sor nitzakeen kantuak maitasunari buruzkoak, eta, izatez, horrelakoak ere egiten ditut, baina uste dut jendeak ez duela horrelako mezu gehiagoren beharrik. Ordea, gai sozialak argitara ateratzea premiazkoagoa ikusten dut. Feminismoa zen nagusi maiatzean kaleratu nuen abestian, eta, berriki, beste bat ere atera dut: beloari buruz mintzo naiz horretan, eta islamofobiaren gaia jorratzen dut haren bidez. Musika bozgorailu ona da? Bai, zalantzarik gabe; bozgorailurik indartsuenetarikoa da. Mezuak hobeki aditzen dira melodia batek lagunduta.


Odol ematea

Hileroko odol-ateratzea, Gipuzkoako Odol Emaileen elkarteak antolatuta.

Aurretik txanda hartzea beharrezkoa da, telefonoz: 900 303 404. Egunean bertan goizez deitu behar da (08:30-14:00).


Ireki dituzte Azpeitiko Izarraizko Atea parkeko ur txorroak

Azken asteetan aritu dira prestaketa eta mantenu lanak egiten, eta horiek bukatuta, datozen hilabeteetan izango dira horiek zabalik; irailean edo urrian itxiko dituzte, egueraldiaren arabera. Udalak Izarraizko Atea parkean giza-legez jokatzeko eskatu die herritarrei.

Uda iristearekin batera, gaur zabaldu ditu Azpeitiko Udalak Izarraizko Atea parkeko ur txorroak. Erakundeak jakinarazi duenez, astebururako iragarrita dauden tenperatura altuengatik eta egueraldiagatik erabaki du txorroak irekitzea. Azken asteetan aritu dira prestaketa eta mantenu lanak egiten, eta horiek bukatuta, datozen hilabeteetan izango dira horiek zabalik. Hain zuzen ere, irailean edo urrian itxiko dituzte, egueraldiaren arabera.

Udalak parkean giza-legez jokatzeko eskatu die herritarrei. Horri lotuta, hondakinak edukiontzietara ondo sailkatuta botatzeko, parkean zakurrak lotuta edukitzeko eta errespetuz ibiltzeko galdegin du erakundeak. Horrez gain, gogorarazi du ur putzuan ezin dela animaliarik sartu.

2017an zabaldu zuten Izarraizko Atea parkea, eta hasieratik guneak "harrera ona" izan duela esan du udalak. "Herritar zein bisitari ugari ibiltzen da bertan, eta, uda garaian, ur txorroak izan dira haurrentzat zein gaztetxoentzat erakargarri".


Igandean amaituko da Tolosako Kartingera joan ahal izateko izena emateko epea

Tolosako Karting-a. Zarauzko Gaztelekuak maiatzaren 18rako irteera antolatu du. Tolosara joango dira parte-hartzaileak, kartingera. 12-14 urte bitarteko gazteei zuzenduta egongo da. Lehenbizi entrenatu egingo dira eta ondoren lehia hasiko dute. Igandean amaituko da izena emateko epea. Bost euroko kostua izango du irteerak. Informazio gehiago eskuratzeko: www.zarautzgazte.net


Patxi Lopez: 'Ona litzateke 90eko hamarkadan ETAko komandoak atxilotzen lagundu zutenen izenak argitaratzea?'

Patxi Lópezek esan du ez duela batere kezkatzen GALeko dokumentuak desklasifikatzeak, baina zalantzan jarri du ETAko kideak atxilotu zituzten agenteen berri ematea.


Realak aurrerapauso handia eman nahi du Lisboan, Benficaren zelaian, Txapeldunen Ligan jarraitzeko

Imanolen gizonek lau puntu dituzte, multzoen faseko lehen bi jardunaldiak jokatuta; Portugalgo taldeak, aldiz, ez du punturik eskuratu oraindik, eta estu-estu dabil. Aurreikuspena da Realaren hasierako hamaikakoan larunbatean Ligan titular izan ez ziren hainbat jokalari sartzea.

Realak Txapeldunen Ligako final zortzirenetan izateko gakoa izan litekeen aurrerapauso bat eman nahi du gaur gauean, 21:00etatik aurrera, Da Luz Lisboako futbol zelaian, Benficaren aurka, Europako txapelketa nagusiaren multzoen faseko hirugarren jardunaldian. Imanolen gizonek lau puntu dituzte, multzoen faseko aurreneko lehen bi jardunaldiak jokatuta, eta Portugalgo taldeak, aldiz, ez du punturik eskuratu oraindik; estu-estu dabil, ondorioz. Aurreikuspena da Realaren hasierako hamaikakoan, larunbatean Reale Arenan Mallorcaren aurka EA Sports Ligako neurketan jokatutako partidarekin alderatuta, neurketa horretan titular izan ez ziren hainbat jokalari sartzea: Traore, Le Normand, Barrenetxea eta Kubo, kasu.

Gipuzkoako taldean, Kieran Tierneyk, Andre Silvak eta Alvaro Odriozolak jokatu ezinik jarraitzen dute, baina, Jon Magunazelaia eta Gaizka Ayesa gazteak kenduta, Imanolek gainerako jokalari guztiak ditu prest. Historian lehen aldiz arituko da Reala Benficarekin nor baino nor gehiago. Benfica kontinenteko klub handienetakoa da; bi aldiz irabazi du Europako Kopa (1960an eta 1961ean), eta beste bost alditan jokatu du finala Europako txapelketarik handienean. Hori bai, talde txuri-urdinak jakin badaki zer den Lisboan jokatzea, Sporting Portugal aurkari hain zuzen; bi aldiz lehiatu da Reala azken talde horren aurka, bata Europako Kopan, 1982-83 denboraldian, eta bestea UEFA Kopan, 1988-89 denboraldian, eta bietan egin zuen aurrera Realak. Lisboan, 1-0 galdu zuen Donostiako taldeak aurrenekoan, eta 1-2 irabazi, ordea, bigarrenean.

Roger Schmidt alemaniarra da Benficaren egungo entrenatzailea. 2022-23 denboraldian, Lisboako taldea Txapeldunen Ligako final laurdenetaraino iritsi zen; Inter Milanek kanporatu zuen, eta Italiako taldea, hain zuzen ere, Realaren eta Benficaren multzo berean dabil orain, D multzoan. Salzburgoren aurka 0-2 galdu zuen, etxean, lehen jardunaldian, eta 1-0 Milanen; hortaz, ez du punturik oraindik, eta asko du jokoan gauean, horrenbestez.

Realaren aurkariak ez du golik sartu, oraingoz; hori, golak egitea, denboraldi honetan izaten ari den arazo handienetakoa da. Gonçalo Ramos aurrelaria Paris Saint-Germain taldean dabil, joan den udatik, eta Benficak ez du ordezko egokienik topatu, orain arte. Arthur Cabral brasildarra fitxatu zuen, Fiorentina taldetik, baina ez dabil espero bezain fin; hala, Schmidten konponbidea izan da Petar Musa kroaziarra zelairatzea aurrealdean. Casper Tengstedt danimarkar gaztea ere ibili da erdiko aurrelari gisa, bai eta Rafa Silva hegalekoa ere.

Angel Di Maria argentinarra dabil ondoen golak egiteari dagokionez; hain zuzen ere, sei gol sartu ditu denboraldian, orain arte. Di Maria San Siron lesionatu zen, Inter Milanen kontra, eta, beraz, ez zuen jokatu aurreko astean Portugalgo Kopan; Orkun Kokçu turkiarrak eta Alexander Bah danimarkarrak ere atsedena izan zuten, txuri-urdinen aurkako neurketarako erabat prest izatea helburu.

Atzealdean, sasoi betean dabilen Take Kubo Realeko jokalariari aurre egite aldera, eskarmentu handia duen Nicolas Otamendi argentinarra eta Antonio Silva gaztea ditu Benficak erdiko atzelari gisa; Antonio Silvak 19 urte ditu soilik, baina titular dabil Portugalgo selekzioan. Gainera, zelai erdian, harrobitik ateratako futbolari bikain bat du Realaren aurkariak, Joao Neves.

Gaur gauerako balizko hamaikakoak

Benfica: Trubin; Bah, Otamendi, Antonio Silva, Aursnes; Neves, Kokçu; Di Maria, David Neres, Rafa; Musa.

Reala: Remiro; Traore, Zubeldia, Le Normand, Aihen; Zubimendi, Merino, Brais; Kubo, Oyarzabal, Barrenetxea.

Epailea: Clement Turpin (Frantzia).

Partida Lisboako Da Luz futbol zelaian jokatuko dute, 21:00etan hasita.


iPhone eta iPaden iOS 14 bertsiora eguneratzeak EITBren appan arazoak ematen ditu

iOS 14 bertsiora eguneratzeak iPhone eta iPad gailuetan ETB Sat ikustea eta irratiak entzutea eragozten du. Alabaina, 'Albisteak' eta 'Nahieran' aplikazio berriak estreinatuko ditu EITBk laster.

Applek iPhonerako eta iPaderako duen sistema eragilearen azken bertsioa (iOS 14) atera du, eta EITBko aplikazioaren zenbait aukera ez dabiltza; besteak beste, ETB Sat nazioarteko kanala ikustekoa edo EITB Taldeko irratiak entzutekoa.

Zoritxarrez, EITBk ezin du egungo aplikazioa iOS 14 bertsioarekin bateragarri egin. Hala ere, laster, EITB Taldeak bi aplikazio berri estreinatuko ditu iOSentzat eta Androidentzat: "EITB Albisteak" eta "EITB Nahieran". Horiei esker, gaur egungo aplikazioak dituen eduki guztiekin eta beste hainbat zerbitzurekin gozatu ahal izango da.

"EITB Albisteak" eta "EITB Nahieran"

"EITB Albisteak" aplikazioak gaurkotasunaren azken ordukoa izango du ardatz, eta formatu anitzeko edukiak eskainiko ditu: idatziak, bideoak, audioak, argazkiak, eta abar. Era berean, politika, ekonomia, gizarte, kultura edo kirol arloetako ekitaldien zuzeneko emanaldiak eskainiko ditu, eta EITB Taldeko albistegiak.

"EITB Nahieran" aplikazioak, berriz, EITB talde publikoaren irrati- eta telebista-kate guztiak entzuteko eta ikusteko aukera eskainiko du eguneko 24 orduetan. Horrez gain, airean dauden saioak ikusi eta entzun ahal izango dira, baita taldearen artxibo historikoa osatzen dutenak ere.

"EITB nahieran" aplikazio berriaren itxura. Bertan, EITBren entretenimenduzko eduki guztiak bilduko dira.


Arraun elkarteko bazkideek zabalik dute kamisetak erreserbatzeko aukera

Orio Arraunketa Elkarteak maiatzaren 1ean itxiko du kamisetak erreserbatzeko epea.

Urtero bezala, Orio Arraunketa Elkarteak kamiseta horiak banatuko ditu bazkideen artean. Estropalarien jarraitzaileak "neurriko kamisetarik gabe" geratu ez daitezen, elkarteak ohar bidez azaldu du dagoeneko ireki dutela eskaerak egiteko aukera.

Interesatuek, 665724610 telefono zenbakira Whatsapp mezu bat bidali beharko dute haien izen-abizenak eta kamisetaren neurria adieraziz.

Hauek dira eskuragarri dauden neurriak:

. Haurrak: 4,8,12,16

. Helduak: S, M, L, XL, 2Xl, 3XL


Besabi jatetxea, Repsol gidaren "Soletes" zerrendan

Repsol gidak beste kalifikazio bat sortu du: lokal zein espazio interesgarrien gainekoa, hain justu ere. Hala, erreferentzia-puntu bihurtzen diren lekuak bereizi nahi izan ditu, alegia, bi aldiz itzultzeko moduko tokiak direnak, hurbiltasunagatik, proposamen atseginagatik edo baita giro onagatik ere.

Gastronomiako aditu talde batek, 1.000 soleteko lehen aukeraketa egin du. Hala, Estatuko 50 probintzietan soleteak identifikatu dituzte, zonaldea eta bertan ugariak diren lokal motak ezagutzen dituenaren bermearekin. Repsol gidak ohiko zirkuituetatik kanpo dauden soleteak nabarmendu ditu, eta tokiko ikusleen sekreturik gordeena diren lekuetan jarri du arreta. Hain zuzen, gidan agertzen den leku berezietako bat da Urnietako Besabi jatetxea. Soleteak hainbat kategoriatan banatzen dira: "Jatetxeak eta eguneko menua", "Tabernak, taskak eta barrak", "Kafetegiak, gozotegiak eta izozki-denda", "Ardotegiak, upategiak edo sagardotegiak", "Fast good", "Txiringitoak eta terrazak". Besabi lehen kategoriaren barruan kokatzen da.


“Bazen Garaia”, Sanrokeak 2022ko kartel irabazlea

Udiarraga Ibarretxe laudioarraren lana izan da bozkatuena, eta lau lan finalisten arteko botoen % 49,45a bereganatu du.

Laudioko Sanrokeek badute kartela. Udalak dagoeneko hartu du urtez urte herritarrak eta bisitariak harritzea eta gonbidatzea helburu duen Kartel Lehiaketa tradizionalari buruzko ebazpena. Eta, oraingo honetan, Sanrokeak 2022 irudikatzeko aukeratu den irudia “Bazen Garaia” da. Udiarraga Ibarretxe laudioarraren lana izan da bozkatuena, lau lan finalisten arteko botoen % 49,45a bereganatu baitu. Zenbakietara itzulita, herri prozesuan 455 pertsonak eman dute botoa eta lan irabazleak 225 boto jaso ditu.

Umeen lehiaketari dagokionez, jai egitarauaren kontrazalean egongo den irudia Mireia Pan-en “Jaiak Zoriontsuak” izango da. Aurkeztutako 18 lanen artean, 10 urteko laudioarraren lanak botoen %22a eskuratu du. Eta datu hori kontuan hartzekoa da, izan ere, aurten umeen lehiaketan 541 pertsonak eman dute botoa, 2019ko azken edizioan baino %52 gehiagok.

“Espero dugu bi kartelak laudioar guztien gustukoak izatea, eta baita jai egitaraua ere. Une honetan 2022ko Sanrokeen xehetasunak amaitzen ari gara”, aurreratu du Maite Cortazar Kultura eta Jaietako zinegotziak.

Kontzertuak egingo diren lekuak

Bestalde, Laudioko Udalak zehaztu du kontzertuak non egingo diren. Horrela, Herriko Plazak Mocedades, Doctor Deseo, Chica Sobresalto, Despistaos eta Orquesta Fórmula taldeen musika-hitzorduak hartuko ditu. Amak, Mariachis Zacatecas, Los Chimberos, Puro Relajo eta Korrontzi taldeen kontzertuak Alberto Aceron izango dira.

Bestalde, eta espero den jendetza eta La Pegatina eta La Oreja de Van Gogh bezalako taldeek behar duten agertokiaren tamaina dela eta, –24 metroko eszena- ahoa–, Udalak kontzertu horiek Hiru Gurutzetako aparkalekura eramatea erabaki du, betiere hainbat aukera aztertu ondoren. “Beste espazio batzuk aztertzen ari gara, baina hau da ebakuaziorako seguruena, eta baldintza guztiak betetzen ditu, erdigunetik oso urrun egon gabe”, adierazi du zinegotziak.

Sanrokeak 2022ko antzerki emanaldiak, jolasak eta umeentzako emanaldiak Lamuza Parkeko pergolan egingo dira. Txosnagunea Aldai plazan egongo da, eta barrakak, berriz, suhiltzaileen parkearen ondoko berdegunean.


Realaren lehen porrota Europa ligan

Txuri-urdinak ez dira gaizki aritu, baina italiarrek beren ofizioa eta esperientzia baliatu dute.

Golik gabe ezin da irabazi. Realak hutsean utzi du bere zakua, eta Napolik egindako gol bakarra baliatu zuen hiru puntuak eskuratzeko. Italiarrek ofizioa erakutsi dute eta estutasun gehiegirik gabe lortu dute Europa ligako lehen garaipena. Txarrena, Realaren kontura egin duela. Lehen minutuetan asko estutu du Napolik. Gennaro Gattusok itxuraldatutako hamaikakoa zelairatu du eta ezustean harrapatu du Reala. Ofizioa erakutsi dute, eta txuri-urdinek deseroso jokatu dute hasieran, urduri baleude bezala. Hori probestuz gola egiteko aukera izan dute bisitariek lehen hamar minutuak bete zirenerako. Lorenzo Insigne izan Napoliren erasoko jokoaren ardura izan zuena.

Behin lehen erauntsia igarota, Realak bere lekua egin zuen zelaian, eta baloi jabetza lortzen hasi da pixkanaka. Ordura artean arrisku gehien sortu duen Insignek, gainera, min hartu du 20. minutuan. Hirving Lozanok ordeztu du italiarra. Insignek zelaia uztea bikaina izan da Realarentzat. Aurreko urrats bat egin eta zelaian nagusitu dira Imanol Alguacilenak. Orduan izan dute lehen zatiko aukera gutxietako bat: Andoni Gorosabelek egindako erdiraketa kanpora bota du Mikel Merinok. Ordutik aurrera jokoaren pisua izan dute etxekoek, nahiz ate aurrean hutsal aritu. Lehen zatian jabetza donostiarrena izan da; markagailu aurreratzeko aukerarik argienak, italiarrenak

Bigarren zatiari hobeto ekin dio Realak. Baloiaren jabe egin dira hasi orduko, eta aterantz jotzen ere saiatu dira. Cristian Portuk 50. minutuan egindako barneraldi bat izan da horren adibide. Espainiarren jaurtiketa ahula arazorik gabe geratu du Ospina atezainak. Reala Napoliren areara sartzeko zirrikitu bila ari zenean, ordea, neurketa itxuraldatuko zuen jokaldia iritsi da. Italiarrek jokaldia antolatu dute zelai erditik, eta Politanok area kanpotik jotako ezkerkada sareetara joan da Modibo Sagnanen gorputzean jo eta gero. Partida hankaz gora jarri zaio Imanolen taldeari.

Besoak jaisteko asmorik gabe Kolpea jaso orduko lehengora itzultzen saiatu da Reala. Ondo kokatua zegoen zelaian, eta lehengora itzuli nahi zuen berandu baino lehen. Bien bitartean, aldeari euts nahian aldaketa hirukoitza egin du Gattuso prestatzaileak. Ixte aldera egin du Napolik, italiar erako jokoa ezarri eta presarik gabe arituz. Halere, Portuk egin du modua bisitariak kinka estuan jartzeko. 65. minutuan erremate indartsua egin du, baina Ospinak kornerrera bota du baloia. Ordura arteko aukerarik argiena izan da.

Abagune horren ostean Portu bera eta Isak kendu egin ditu Imanolek, Jon Bautista eta Willian Jose sartzeko. Ate aurrean asmatzea behar zuen Realak, baina Napoli ez zegoen oparirik txikiena egiteko ere. Bereak eta bi egin ditu etxekoei bidea ixteko, eta erasora egin duten une apurretan modu antolatuan egin dute. Haietako batean baloia sareratu dute 86. minutuan, baina ez du baliozko eman epaileak. Azken saialdi batzuk egin ditu Realak, baina ezin neurketa orekatu. Amaieran, bere legea ezarri du Napolik.


Eusko Jaurlaritzak 1,5 milioi euro bideratuko ditu Txaramara

Kaltetuak egon daitezkeen eraikin eta etxebizitzen birgaitze «ekojasangarria», zirkulazioa arintzea eta bide-sarea eta errekak eta ibaiertzak leheneratzea izango da laguntza horien helburua.

Lurralde Plangintzaren 1,5 milioi eurori esker, jaurlaritzak bizitegi-eraikinetako konponketak 78 familiari iristea espero du. Horrez gain, Lan eta Enplegu Sailetik langabeturik dauden txaramarrak lan mundura bideratzeko plana aurkeztuko du. Kasu honetan, inguruko herrietako langabetuek ere parte hartu ahalko dute ekimen horretan. Eraikuntza sektorearen «eskakizun berrietara» egokitu nahi dira langabetu horiek, formazioa, jarraipena eta aholkularitza eskainiz.

Diru laguntza eta ekinbide hauen inguruko informazioa jasotzeko, Txaraman auzo bulegoa jarriko dutela ere esan dute Eusko Jaurlaritzatik.

«Auzo zaurgarriak»

Eusko Jaurlaritzak EAE-ko 14 auzo zaurgarri aukeratu ditu 101 milioi euro bideratzeko. Horien artean Txarama aukeratu dute. Jaurlaritzatik azaldu dutenez, «plan hauei esker, auzo horietan energia-trantsizioa bultzatuko da, eraikinen eta etxebizitzen bizigarritasuna hobetuko da, eta biztanleen lan-munduratzea sustatuko da. Esku-hartzeen helburua izango da klima-aldaketaren aurkako borrokan egindako urratsak eta gizarte-erronka berrien aurreko prestakuntza Euskadiko herritar guztiengana iristea, non bizi diren eta zer baliabide duten kontuan hartu gabe».


Erabakitzeko eskubidearen alde eskualdean ere

Eskozian egingo duten galdeketarekin bat eginez gaurko Getarian, Zarautzen eta Azpeitian ekitaldi bana antolatu dute. Getariako EH Bilduk, 19:00etan, plazan, elkarretaratzera deitu du. Azpeitiko Gure Esku Dagok, berriz, iragarri du 20:30ean, Sanagustinpen Zorionak Eskozia! Euskal Herrian zergatik ez? lelo hartuta hitzaldia, musika, bertsoak eta pintxoak izango direla. Zarautzen, berriz, 19:00etan Musika Plazan jarri du hitzordua EH Bilduk. Gaur eskoziarrek independenteak izan nahi duten edo Erresuma Batuaren parte izaten segitu nahi duten erabakiko dute. Horren harira, hainbat ekitaldi egingo dira Urola Kostako herrietan. Gainera, hainbat udaletako gobernuek adierazpen instituzionalak egin dituzte: Azpeitiko udal gobernuak, Getariakoak eta Zestoakoak, kasu. Zarauzko Udalak ere bat egin du erabakitzeko eskubidearen aldeko aldarriarekin, eta gaur udaletxeko balkoian Eskoziako bandera jarriko duela esan du. Azpeitiko udal gobernuak adierazpenean esan duenez, «botoa ematea baino ekintza demokratikoagorik ez dago», eta Eskoziako galdeketa «inbidiaz» jarraituko dute: «Guk ere bozkatzea nahi dugulako. Ospatzeko eguna izango da. Guretzat, eta herri gisa euren etorkizuna erabakitzeko bidean diren guztiontzat, pauso garrantzitsua izango da». Azpeitiko Udaleko agintari politikoen arabera, martxan jarritako bideek ez dute atzera bueltarik: «Herritarren ordua da, gure ordua da. Herritarrak protagonista bihurtuta gauzak ez dira berdin izango hemendik aurrera». Getariako alkateak eta udal gobernua osatzen duten zinegotziek ere Eskozian egingo den galdeketari beren babesa eta atxikimendua azaldu diete. «Espainian estatuak, era antidemokratiko batean, ez du baimentzen herriek erabakitzeko duten eskubidea. Horren adibide da Euskal Herrian eta Katalunian gertatzen ari dena», esan dute Getariako EH Bildutik. Horregatik, Getariako udal agintari politikoek eskoziar herriarekiko «poza» adierazi dute. Bandera balkoietan Zarautzen bezalaxe, Zestoako udaletxeko balkoian ere Eskoziako bandera jarriko dute gaur. Zestoako Udala ere pozik dago «eskoziarrek euren etorkizuna libreki» erabakiko dutelako gaur, eta zoriondu egin ditu: «Herritarrak izango dira, Eskoziak zer nolako antolaketa politikoa izan behar duen erabakiko dutenak. Herri orok duen eskubidea praktikara eraman da». Mundu mailan herrien askatasunaren aldeko «atzeraezinezko prozesu bat» abian dela esan du Zestoako Udalak ere kaleratutako adierazpenean.


Urrizaren zortzigarrena, lana gogotik eginarazi zion Barrenetxeari kostata irabazita

Final ikusgarria eta maila handikoa izan zen atzokoa. Txapela bakarra zen eta horren bila abiatu ziren bi txapeldunak. Azkenean nafarrak irabazi zuen zortzigarrena.

Javier Urriza iruindarrak Kutxabank Torneoko zortzigarren txapela jantzi zuen. Iruindarra azken hamaika urteetako txapeldun handia da, hamaika final jarraian jokatu ditu eta zortzi irabazi ditu, hiru porrotekin. Horietako bi Barrenetxea IV.aren aurka gertatu ziren, finalean berriro ere finalean estualdian jarri zituenak. Atzelari hernaniarrak 27-30 galdu zuen, baina irabazlea izan zitekeen. Xehetasunek erabaki zuten final berdin-berdina eta oso gogorra, eta sakon erabili eta barruan daramaten onena atera zuten. Finalak, lau, bien artean, erremontearen historia garaikidearen parte dira.

Barrenetxeak titulua defendatzen zuen, baina aurrekoan Urrizarekin esan bezala, beti da faborito nagusia. Ordu eta 12 minutuko partidak gogorra, berdintasun eta kalitate gorenekoa izan zen. Denetarik izan zuen: Tanto onak, piloteo distiratsuak, jokaldiak eta sakeak...


Donostiako rallya Aiatik igaroko da etzi, eta errepidea itxiko dute arratsaldean

Larunbatean izango den Donostiako XIII. Rallya Aiatik pasatuko da arratsaldean zehar, eta horren eraginez, herrigunea erabat itxi egingo dute hainbat ordutan. Asteasuko biribilgunetik Aiako herrigunera iritsiko da rallya, eta bi aldiz pasatuko da. Lehenengo aldiz 14:30ean pasako da, eta bigarrengo aldiz 18:30ean. Hori hala, errepidea 13:30eatik 16:30eak ingurura bitartean itxiko dute lehenendabizi; bigarren txandarako, ordea, 17:45ean berriro itxiko dute, eta antolatzaileek 20:30eak ingurura bitartean itxita egongo dela aurreikusi dute. Neurri horiez gain, antolatzaieek herritarrei eskatu diete ganaduak, txakurrak eta antzeko animaliak lotuta edota itxitura batean edukitzeko, «inolako ezbeharrik gertatu ez dadin». Larunbatean, egunean zehar larrialdiren bat izanez gero, antolatzaileek jakinarazi dute herritarrek egunean bertan 646-20 76 77 telefonora deitu dezaketela, 11:00etatik aurrera; zentzu horretan, «larrialdiei aurre egiteko» Asteasun bi anbulantzia jarriko dituzte. Horrez gain, antolatzaileekin aldez aurretik ere jarri daiteke harremanetan, 636- 49 43 97 telefonora deitutz.


Zinegin festibala urriaren 20tik 23ra egingo dute, zenbait berritasunekin

Filmez gain, kontzertuak ere antolatu dituzte. Gaualdi «sataniko» sorpresa ere prestatu dute


Julian Sanz: «Ideia bikaina eta motibatzen ninduena zen Tour-eko garaikurra ona ekartzea»

Euskal txirrindularitzak inoiz gau magikorik bizi izan badu, udan Guggenheim museoaren parean ikusitakoa izango da, seguru asko, herriak kirol honi eman dion momentu gogoangarrienetariko bat. Julián Sanz eta Ziortza Villar ultrafondistek —Tourraren historian lehen aldiz— lehiaketako garaikurra bizikletaz ekarri zuten Paristik (Frantzia) Bizkaiko hiriburura: 1.000 kilometro baino gehiago egin zituzten bizikletan, eta 48 ordu baino gutxiagoan, pedalei eraginda ekarri zuten oroigarria uztailaren 26ko gauean. Julián Sanzekin labur hitz egiteko aukera izan dugu, eta esperientziak beretzat izan zuen garrantziaz jardun du ugaotarrak. “Garaikurra ona ekartzea ez zen nire ideia izan” —onartu du Sanzek— “Eusko Jaurlaritzatik hartutako erabakia izan zen, eta gu biok aukeratu gintuzten horretako”. Hautaketaren berri izan zutenean, ultrafondistak harrituta baina pozik hartu zuen albistea. Eta, sareko bere blog pertsonalean askotan esan duen bezala, normalean ezetz esatea kostatzen bazaio, erronka horri ezin zion inolaz ere muzin egin: “Ideia bikaina zen Tourreko garaikurra ona ekartzea, asko motibatzen ninduen”.

Ibilbidea Paristik hasi eta Guggenheim museoan bukatzeko zegoen prestatuta. Frantzia osoa igaro eta Euskal Herrira Irundik sartu behar ziren garaikurra ekartzeko. Baina hasi baino lehen, uztailaren 23an, aldaketak egon ziren: “Trafiko handia egongo zela aurreikusten genuen, eta kaleak moztuta egongo zirela Tourreko azken etapagatik. Beraz, Parisko kanpoaldeko herrixkaren batetik hasiko ginela uste genuen”. Azkenean, baina, bidea erdigunetik hasiko zutela jakinarazi zieten, Parisko Eliseo Zelaien hiribidetik. “Horrek bidea luzatu egin zigun, 1.010 kilometora, eta estresa areagotu ere bai, diferentzia txikia bazen ere, dena baitzegoen milimetratuta Bilbora ordurako heltzeko”.

Julian Sanz eta Ziortza Villa // Utzitakoa

Villarrekin eta Jonathan Conde ziklistarekin batera, erronka hasi baino hiru aste lehenago, ibilbide osoa tentuz aztertu zuen kirolariak. Bidea ahalik eta azkarren egiteko, trafiko eta desnibel txikienak zituzten norakoak hautatu zituzten, taldekideez gain, ziklista lokalei ere galdetuz. Ondoren, asteburu batean, errepideak ikuskatu zituzten zailtasunak eta bidean sortu zitezkeen arazo posibleak aurreikusteko, baita geldialdiak egin zitezkeen lekuak bilatzeko ere. “Ziortzak ez zuen inoiz bigarren gau bat eskatzen zuen erronkarik egin”, azaldu du Sanzek. Horregatik, berebiziko garrantzia izan zuen talde guztia “berroneratzeko” ahalik eta ordutegi eta espazio onenak aukeratzeak. Guztira lau geldialdi egin zituzten ibilbide osoan, arropak aldatzeko, masajeak emateko eta lo egiteko erabili zituztenak. 30 eta 45 minutu arteko atsedenaldiak izan ziren gehienak, eta luzeagoa bigarren gauekoa; bi edo hiru orduz lo egin zuten ibilbidearen azken zatiari ekin baino lehen. Bi ultrafondistak ohituta zeuden gau zein eguneko iraupen luzeko lasterketetan parte hartzera. Baina erronka honetan, zailtasuna bikoitza zen, denbora norberak jarri baino, Grand Tour-eko antolatzaileek ezarritako bi eguneko epean bukatu behar zutelako, bai ala bai. Sanzek gogoan du bizi zuten presioa, erritmoak oso azkarrak iruditzen baitzitzaizkien: “Lehiaketa bateko denboren bueltan zeuden”.

Prestaketa lanak

Ugaotarra bera espezialista da Prevet eta Iron Man probetan, eta 2014an, Guinness marka hautsi zuen arrabola batean bost egunez 2.739 kilometro egin ondoren. Etxebarriko Basahuntzak Txirrindulari Taldeko Villar ere ez dabil urrun: hiru aldiz izan da ultra fondoko Espainiako txapeldun, eta Erronkaritik Konpostelara doan Santiagoko bidean munduko errekorra lortu zuen. Beraz, ondo prestatuta zeuden biak ala biak, baina duo misto batean parte hartzen zuten lehen aldia ere bazenez, lan bateratuari garrantzi handia eman behar izan zioten prestaketan. Entrenamenduetarako zeukaten denbora Tourra bezain azkarra izan zen: albistea jaso zutenetik, 10 aste eskas izan zituzten guztia pentsatu eta probarako lanketa burutzeko.

Maiatzean, bi astez, ekainean, hilabete osoan, eta uztailean hiru astetan egin zituzten indar, bolumen eta intentsitate ariketak, eta hortik abiatuta, estrategia bateratua garatu zuten, ibilbidea ahalik eta forma onenean egiteko. Eta, esan eta egin. Azkenean, ordurako ekarri zuten garaikurra Bilbora, eta Unai Rementeria Bizkaiko Foru Aldundiko Ahaldun Nagusiari eta Juan Mari Aburto Bilboko alkateari eman zieten lekukoa. Garaikurra, hain zuzen, datorren urtean Euskaditik hasiko den Frantziako Tourreko irabazleak Parisen jasoko duen saria izango da. Lasterketaren 110. edizioko lehen etapa Bilbon estreinatu eta bukatuko da 2023ko uztailean, eta ospakizun horri bide emateko prestatu dute Sanzek eta Villarrek burutu duten erronka.